text:
Alloh bakal maparin kahirupan anu alus di dunya jeung maparin balesan tina sagala perbuatan anu alus, kalayan timbalan anu langkung sae mangrupakeun janji Alloh pikeun jalma anu beramal soleh dibarengan ku kaimanan.
Kahirupan anu alus lain ladang kamampuan, kapinteran jeung kabengharan tapi murni anugrah Alloh.
Penjelasan
Berdasar tina kacamata ‘aqoid, ta’aluq sifat qudrot tos ditulis di loh mahfudzh sagala hal anu bakal terjadi. Ketentuan manusa hirup eta tos ditentukeun sememeh manusana di ciptakeun.
Dawuh Alloh كُلٌّ فِىْ كِتَابٍ مُبِيْنُ, sadayana parantos tuntas ditulis dina catatan loh mahfudzh. Termasuk catatan anugrah, musibah, bungah jeung susah, untung jeung rugi.
Kasuksesan hirup lain kupedah ayana kamampuan individu, lain kupedah kakuatan nu aya di diri. Eta mah wungkul anugrah ti Alloh. Lamun sukses hirup kupedah pinter, kunaon loba nu pinter tapi hirupna teu sukses. Lamun kahirupan sukses kupedah loba harta, kunaon nu loba hartana kabingungna leuwih loba. Lamun sukses kupedah boga keterampilan, seer anu boga talenta tapi hirupna teu sukses. Sanajan belajarna jelma sakuat tanaga hoyong mencapai harapan jeung cita-cita, angger moal tiasa ngerenkeun ketentuan-ketentuan Alloh. Anapon aya dawuh Alloh dina surah al-Baqoroh ayat 286:
لَهَا مَا كَسَبَتْ وَعَلَيْهَا مَا اكْتَسَبَتْ
“Keterkaitan karya dengan hasil hade dipulang hade, goreng dibalikeun goreng.”(Q.S. al-Baqoroh:286)
Eta mah semata hubungan jeung ayat adat tatakrama kasopanan, hente ngabongkar kana hakekat qudrot irodatna Alloh.
Lamun urang jadi jalma anu benghar, eta teh ketentuan bengharna tos aya ti ajalina. Manusana can dijieun tapi bengharna geus dijieun. Sementara hirup jeung berkaryana urang beulah dieu keneh. Ketentuan kabengharan dibikeun kahiji jelma anu jelmana can dijieun ku Alloh. Maka lamun dipikir mah teu aya korelasi, teu aya sambungan hakekat antara sukses dina kahirupan pakait patalina jeung karya-karya kasabna manusa. Padahal eta mah semata anugrah ti Alloh sanes ladang karya diri.
Pangna diobrolkeun, lamun sikap jeung prilaku urang teu aya korelasi jeung anugrah ti Alloh, maka muncul pikiran “lamun kitu teu perlu ngalakukeun sesuatu da kabehana oge geus ditangtukeun. Teu perlu berkarya positif, teu perlu beramal soleh, sabab beramal soleh ge teu aya korelasi (sambungana) jeung bentuk kahirupan da tetep kahirupan mah mangrupakeun keputusan ti Allloh".
Supaya hente nincak ka arah eta, maka sing apal heula, aya مَا فِى عِلْمِ الله sesuatu aya dina panguningana Alloh, itu mah teu tiasa dirubah. Benten jeung dina ketentuan loh mahfudzh مَا فِى لَوْحِ الْمَحْفُوظ, eta mah masih bisa. Seperti dina do’a nisfu sya’ban upami catatan taun ayena nasib abdi awon maka abdi nyuhunkeun pupus gentos nasib awon abdi kunu sae, sabab aya indikasi ketentuan loh mahfudzh bisa barobah.
Naon atuh karya anu bisa merekomendasi (nentukeun) kana kasuksesan padahal dirina can berkarya tapi Alloh mah ges nangtukeun anugrahna?? Alloh ngadawuh dina suroh an-Nahl ayat 97:
مَنْ عَمِلَ صَالِحًا مِنْ ذَكَرٍ أَوْ أُنْثَى وَهُوَ مُؤْمِنٌ فَلَنُحْيِيَنَّهُ حَيَاةً طَيِّبَةً وَلَنَجْزِيَنَّهُمْ أَجْرَهُمْ بِأَحْسَنِ مَا كَانُوا يَعْمَلُونَ
“Sing saha jalma anu berlaku amal soleh (tetep ngalaksanakeun imtistal jeung ijtinab ti Alloh) disikapi dengan iman (dalam kondisi apapun), maka Alloh bakal ngajamin kahirupan anu thoyyibah jeung di akheratna bakal menang buruh ladang pagaweana di dunya.”(Q.S.an-Nahl:97)
Nu kumaha nu dirasakeun hayatan thoyyibah? Subhanalloh, mungkin moal aya nu bisa nerangkeun nu kumaha nu disebut hayatan thoyyibah. Kabahagiaan anu moal kaukur,kasejahteraan anu hente bisa dibandingkeun,kahirupan anu memang puncak kabahagiaan hirup bakal dipaparinkeun ku Alloh ka jalma anu gawe amal soleh dibarengan ku iman.
Mengejar hayatan thoyyibah ulah malah ninggalkeun kawajiban-kawajiban ti Alloh anu nempel ka diri. Hayalan wungkul neangan kasuksesan hirup lamun malah ninggalkeun aturan-aturan Alloh. Da menangna hayatan thoyyibah mah ku jalan amal soleh bari di barengan kaimanan.
Nu jelas moal aya kahirupan paling unggul nu dijelaskeun ku Alloh dina al-Qur’an kecuali menangna hayatan thoyyibah, sampai cahayana ge sumilat ka langit dina pada luar biasa teu bisa digambarkeun, tur di akheratna bakal menangkeun lipatan-lipatan buruh ti Alloh, ladang cape ngalakukeun parentah, ladang cape ninggalkeun nu dilarang ku Alloh.
Editor : KM. Dodo Aliyul Murtadlo
Penulis : Rifqi


c: text/html

text:
Fukuoka, Fukuoka
Kota Fukuoka (福岡市 Fukuoka-shi?) nyaéta ibukota Préféktur Fukuoka tur ayana di basisir beulah kaler Pulo Kyūshū di Jepang, nyebrang Selat Tsusima ti Busan Koréa Kidul.
Fukuoka kota panglobana populasi di Kyūshū, dituturkeun ku Kota Kitakyushu. Fukuoka ogé kota panggedéna jeung kota metropolitan di beulah kulon wewengkon Osaka. Kota Fukuoka diresmikeun dina tanggal 1 April, 1972 dumasar kana aturan pamarentah. Megapolitan Fukuoka (福岡都市圏) pangeusina 2.5 juta jiwa (Sensus 2005), mangrupa wewengkon industri beurat di Kyushu Kaler.
Fukuoka dilayanan ku Bandara Udara Fukuoka, jalur kareta cepet Sanyō Shinkansen di Stasion Hakata jeung ferry. JR Kyushu ngoperasikeun hydrofoil antara Hakata jeung Busan, Koréa Kidul. Kareta bawah taneuh dibuka keur jalur anyar nyaéta jalur Nanakuma dina tanggal 2 Pébruari, 2005.
Fukuoka ngahasilkeun jumlah artis nu sukses panglobana tinimbang kota séjén di Jepang. Artis kawentar di J-pop kaasup Ayumi Hamasaki (awewe pangbeungharna di Jepang), artis solo/penulis lirik Chage & Aska, Misia jeung Yui. Salila taun 1970-an, musisi lokal reueus ku budayana tur dumasar kana hal ieu, Mentai Rock. Di sababaraha taun ieu, jenis musk geus ngahiji antara musisi lokal jeung musisi luar, ngahasilkeun musisi gabungan saperti Fever, Cut Flowers, Dr. Funkinstein, F8 & The Routes.
Tumbu kaluar[édit | édit sumber]
Tingali ogé Fukuoka, Fukuoka di Wikivoyage
- Fukuoka-city Online
- The official web site of the Fukuoka Olympic Bid Committee
- Fukuoka City page of Fukuoka Tourism Association website
- Beetle - Fukuoka-Pusan ferry service owned by JR Kyūshū
- Fukuoka International Association
- Gateway Fukuoka
- Fukuoka City Guide with extensive list of places to go
- Fukuoka Now, a Fukuoka city guide and local English-language magazine, online forums
- Fukuoka subway
- Map Of Fukuoka with English labels

robotstxt: allowed

filter: keep


text:
E=mc²
E = mc2 dina élmu fisika nyaéta hiji rumus anu penting sarta dipikawanoh, anu ngécéskeun persamaan harga antara énergi (E) jeung massa (m), anu disatarakan sacara langsung ngaliwatan luadrat tina hiji konstanta nyaéta laju cahaya dina rohangan hapa (c2):
,
anu mana:
- E = énergi (J)
- m = massa (kg)
- c = laju cahaya (m.s-1)
Faktor c2 boga harga 89.88 PJ/kg = 21.48 Mt TNT pér kg = 149.3 pj/u = 931.5 Mev/u.
Lamun énergi anu dimaksud dina persamaan di luhur nyaéta énergi cicing, mangka massa anu patali nyaéta massa cicing ogé atawa massa invarian.
Sajarah sarta konsékuensina[édit | édit sumber]
Albert Einstein nurunkeun rumus ieu dumasar kana pengimeutan manéhna dina taun 1905 kana lampah obyék anu usik kalawan laju nu ngadeukeutan laju cahaya. Kacindekan kawéntar anu dijieun hasil tina pangameutan ieu téh yén massa hiji barang sabenerna nyaéta hiji ukuran tina kandungan énergi barang kasebut. Sabalikna, persamaan anu dimaksud nandakeun yén kabéh énergi anu aya dina sistem katutup mangaruhan massa cicing dina sistem éta.
Nurutkeun persamaan ieu, jumlah énergi maksimum anu "bisa dibeunangkeun" tina hiji obyék pikeun ngalakonan gawé aktif nyaéta massa obyék dikalikeun kuadrat tina laju cahaya.
Rumus ieu ogé dipaké pikeun ngukur badagna énergi anu dihasilkeun dina réaksi nuklir. Parobahan massa isotop saméméh sarta saenggeus réaksi nuklir diitung. Di mana jumlah massa anu leungit saenggeus réaksi nuklir (Am) dikalikeun jeung kuadrat laju cahaya, hasilna sarua jeung énergi anu dileupaskeun dina réaksi nuklir kasebut.
Tempo ogé[édit | édit sumber]
Rujukan[édit | édit sumber]
- Bodanis, David (2001). E=mc²: A Biography of the World's Most Famous Equation. Berkley Trade. ISBN 0-425-18164-2.
- Tipler, Paul; Llewellyn, Ralph (2002). Modern Physics (4th ed.). W. H. Freeman. ISBN 0-7167-4345-0.


text:
Hasil Pencarian
Hasil pencarian untuk kata kunci jejeranana (2)
- UPACARA NGARAS INgawasuh Dampal Sampean Ibu & Rama ku Putrana dina Runtuyan Upacara Nikah Adat Sunda
7 Oct 2002 - 1:39 am
Dina danget ayeuna, upacara Ngaras, parantos prah diaranggo, pangpangna ku juru rias, sareng para ahli nu ngajejeran upacara nikah adat Sunda boh di dayeuh boh di pilemburan. Malah parantos ngawitan aya seler bangsa (etnis) non Sunda, anu "kabita" ku upacara ngaras. Dugi ka-anjeunna palay ngalaksanakeun upacara ngaras nalika nikahkeun putra-putrana. Sim kuring pribadi nyiptakeun upacara ngaras teh taun 1983. Ti harita mah kaetang sering ngajejeran acara ngaras di lingkungan urang Sunda, kantos oge ngalaksanakeun upacara ngaras di lingkungan kulawarga (etnis) Betawi, Jawa, Padang, Batak, Menado, Bengkulu, Palembang, malah kantos nu salasawios pangantenna bangsa Perancis, Amerika, Jepang sareng Cina, nanging anu parantos ngagem agama Islam; margi ieu upacara ti awitna mula pamianganana teh tina ajen-inajen anu Islami.
- WANGSIT TI PRABU WASTUKANCANAKatampi ku Nu Katitipan di Situs Astana Gede - Kawali, 18 September 1990
9 Oct 2001 - 5:24 am
Diwastu kula PRABU WASTUKANCANA. Ieu teh pada merenahkeun maneh ti para Parisada, para Bagawan ti para Kolot Kula, tegesing usikna sanubari nu nitis ti kalanggengan pikeun kamulyaan lahir jeung gaibna.


text:
Jauh Deukeut Tetep Layeut Sanajan Paanggang Babarayaan Tetep Manjang, Sareundeuk Saigel Nanjeurkeun Kasundaan
Senin, 06 Juni 2011
Laha-loho
Halah...kunaon nyasab ka dieu, ceuk Mang Lengser bangun bingung, sabab di rohangan sidang DPRD teh, keur aya sawala paripurna istimewa, mieling Milangkala Bogor anu ka 529. Ku sabab tara kungsi datang ka tempat anu kararitu, Mang Lengser teh mani nyorodcod tur, kaluar kesang badag kesang lembut. Sigana mah salah asup, maksudna arek ngalengseran ka nu ngawinkeun kalah los-los ka sawala paripurna DPRD. Tapi keun we lah, sugan we boga kawawuhan jeung urang dewan anu dipihormat, pan eta teh wakil rahayat, anu hartina wakil Mang Lengser oge nya. Mani garagah bapa-bapana, pon kituna deui, ibu-ibuna oge gareulis pisan.
Teu hilap Mang Lengser ngahaturkeun Wilujeng Milangkala Bogor ka 529
Bogor sauyunan ! Hidup Bogor !!!


text:
Pasanggiri Mojang Jajaka (Moka) Jawa Barat entragan 2015 geus réngsé dilumangsungkeun. Geus kapilih sawatara pinunjul luyu reujeung katagorina. Pasanggiri Moka taun ayeuna mah kawilang sakeudeung ngan tilu poé, mimiti ping 23 Nopémber ditungtungan peuting puncerna ping 25 Nopémber 2015 di Sasana Budaya Ganesha (Sabuga).
Saha waé atuh anu jadi pinunjulna?
Anu kapilih ku déwan juri anu dipingpin ku Éndang Caturwati ieu jadi Mojang Jajaka Pinilih nyaéta Stella Natalia Mulia (wawakil ti Kabupatén Bekasi) salaku Mojang Pinilih jeung M. Hilmie Azizi (wawakil ti Kota Bandung) salaku Jajaka Pinilih. Mojang Jajaka Wakil Kahijina dibeunangkeun ku Novi Dwi (wakil Kabupatén Majalengka) jeung M. Rizki NDN (wakil ti Kabupatén Ciamis). Mojang Jajaka Wakil Kaduana dicangking ku Élga Fania (wakil ti Kabupatén Karawang) jeung M. Farij Nur I (wakil ti Kabupatén Bogor). Mojang Jajaka Harapan Kahiji dicangking ku Cindy May MCG (wawakil ti Kabupatén Ciamis) jeung M. Abid U. (wawakil ti Kabupatén Kuningan), sedengkeun harepan kaduana ku Annisa Alifa Khair (wawakil ti Kabupatén Bandung Barat) jeung M. Alwan Fadhal (wawakil ti Kota Bekasi).
Pikeun pinunju katagori séjénna nyaéta Katagori Parigel dibeunangkeun ku Rista Filiani (wawakil ti Kabupatén Subang) jeung M. Farij Nur (wawakil ti Kabupatén Bogor). Katagori Mojang Kéwes dibeunangkeun ku Annisa Nurachmi (wawakil ti Kota Bogor) katut Jajaka Gandes dibeunangkeun ku M. Yusuf Gunawan (wawakli ti Kabupatén Cianjur). Katagori Mojang Jajaka Mimitran dicangking ku Witri E.S.R (wawakil ti Kabupatén Cianjur) jeung A. Rizal Mutaqien (wawakil ti Kabupatén Majalengka). Katagori Mojang Jajaka Kameumeut dibeunangkeun ku Novi Dwi (wawakil ti Kabupatén Majalengka) jeung Angga Fauzi (wawakil ti Kabupatén Bandung Barat).
Salian ti katagori anu disebutkeun di luhur aya ogé panambahna nyaéta panglélér heuseus ka sawatara wawakil Mojang Jajaka nyaéta Best Tourism Video Promotion ka Moka Kota Cimahi, Best Couple ka Moka Kabupatén Purwakarta, Best Supporter pikeun Ampok Kota Dépok, Best Evening Dress pikeun Mojang Kota Bandung jeung Jajaka Kota Sukabumi, katut Most Enthusiast Finalist pikeun Abang Kota Dépok jeung Nok Kabupatén Cirebon.
Dina raraga ngareuah-reuah milangkala propinsi Jawa Barat anu ka-70, baris diayakeun acara anu dijudulan De Syukron anu ka-5. Ieu acara geus dimimitian dina mimiti poé ayeuna, kalawan dibuka langsung ku Gupernur Jawa Barat. Kagiatan ieu dilumangsungkeun salila dua poéeun kalawan tempatna di buruan Gedong Saté Bandung, jumaah jeung saptu.
Hiburan anu ngeusi kana ieu acara milangkala téh loba rupana. Aya hiburan nyanyi ti sawatara artis nasional kayaning Melly Goeslaw, Armand Maulana, Dewi Gita, Hedi Yunus jeung anu séjénna. Éta dina poe kahijina, sedengkeun dina poé kaduana aya pintonan ti Tata Janeta, Sarasvati, The Titans, Sania, Nelly Agustin jeung Netta.
Aya deui hiburan Wayang Golék anu midangkeun dalang Dadan Sunandar Sunarya dina peuting jumaah malem saptu. Aya deui pintonan Jabar Ngagaya Gandrung ka Sarung katilu anu mangrupakeun pidangan Fashion Show On The Street. Dina puncer acara bakal diayakeun Video Mapping Laser & Firework dina poé saptuna.
Ieu acara téh dibuka pikeun umum kalawan haratis. Atuh ka singsaha waé anu hayang lalajo bisa langsung ngadongdon ka wewengkon Gedong Saté jeung Gasibu.
Dina raraga ngareuah-reuah Dies Natalis Universitas Padjadjaran (Unpad) anu ka-58, geus dilumangsungkeun acara anu disebut Olimpiade Olahraga Tradisional atawa OOTrad. OOTrad entragan ayeuna mibanda jejer OOTrad Keur Urang. Éta acara geus dilumangsungkeun dina poé Ahad mangkukna, ping 13 Séptémber 2015. Tempatna, béda reujeung biasana. Lamun saméméhna mah biasa dilaksanakeun di kampus Unpad Bandung, ayeuna mah dilumangsungkeunana di kampus Unpad Jatinangor.
Anu ngabédakeun reujeung OOTrad saméméhna ogé, dina kagiatan OOTrad ayeuna mah diiluan ku masarakat di luar civitas akademika Unpad. Anu ngiluan kana acara OOTrad ieu aya anu asalna ti Mitra Unpad, masarakat umum ti kabupatén jeung kota anu aya di Jawa Barat kayaning Kabupatén Garut, Kabupatén Subang, Kota Bandung, Kabupatén Bandung Barat, Kabupatén Tasikmalaya, Kabupatén Sumedang, jeung Kabupatén Pangandaran. Teu tinggaleun ogé masarakat anu aya di Jatinangor sorangan.
Anu dipatandangkeun dina acara OOTrad ieu ampir sarua reujeung kagiatan OOTrad taun-taun saméméhna. Kajaba aya tambahana saperti éksibisi Kaulinan Tradisional. Dina ieu acara dipatandangkeun balap jajangkungan (Open Race Engrang) anu jauhna béda-béda. Aya balap jajangkungan 50 méter, 100 méter, 200 méter, 400 méter jeung balap jajangkungan anu jauhna 1.500 méter. Tuluy tatandang nomer Sapta Lomba anu dijerona matandangkeun nomer Jajangkungan, Ngagandong Boboko, Balap Karung, Manggul Béas, Nanggung Suluh, Nyuhun Jukut, jeung Éyong.
Ari éksibisi kaulinan tradisional mintonkeun rupa-rupa kaulinan tradisional kayaning Pérépét Jéngkol, Pencak Silat, Papanahan, Sorodot Gaplok, Sumpit, Boiboian, Damdas, Nabuh Lisung, Galah Asin, Papanggalan, Gatrik, Langlayangan jeung Demprak.
Dina raraga Dies Natalis Unpad (Universitas Padjadjaran) anu ka-58, unit Kesenian Universitas Padjadjaran bakal ngayakeun pagelaran anu dijejeran ku ‘Haleuang Kuliner Sunda’. Pagelaran entragan taun 2015 ieu bakal dilumangsungkeun dina poé Ahad ping 13 Séptémber 2015. Waktuna jam tujuh peuting nepikeun ka jam satengah sapuluh. Ari tempatna nyaéta di GOR Jati Kampus Unpad Jatinangor.
Sakumaha jejerna, pagelaran ieu gedé pakaitna reujeung kadaharan anu aya di tatar pasundan. Kadaharan ieu dipidangkeun ngaliwatan lalaguan atawa kawih anu geus kawentar di masarakat urang Sunda. Kadaharan kayaning Tauco, Borondong Garing, Peuyeum Bandung, Surabi Haneut jeung Tahu Sumedang geus aya lagu atawa kawihna.
Dina ieu pagelaran lalaguan anu aya pakaitna reujeung kadaharan éta baris dihaleuangeun. Leuwih ngeunahna deui, lain ngan ukur dihaleuangkeun wungkul, tapi kadaharan anu disebutkeun dina laguna ogé bakal diidangkeun ka anu lalajo. Contona waé, Nalika lagu anu dipidangkeunana lagu Peuyeum Bandung, kadaharan peuyeum bakal dibagikeun kanu lalajo kalawan haratis.
Ngeunaan lalaguanana, aya 12 lagu anu bakal dipintonkeun. Lagu kasebut nyaéta Borondong Garing – És Lilin – Peuyeum Bandung – Tauco Cianjur – Colénak – Tahu Cibuntu – Tahu Sumedang – Galéndo – Wajit Cililin – Surabi Haneut – Rujak Cuka – Karédok Leunca reujeung lagu bubuka ‘Kuliner Sunda’ yasana Ganjar Kurnia.
Musik anu mirigna, lalaguan anu dipidangkeun bakal dipirig ku rupa-rupa musik tradisional Sunda kayaning calung, degung, Angklung Arumba, Celempungan, Kacapi Biola, Pop Sunda jeung Band modern. Sedengkeun anu baris midangna aya Bungsu Bandung, Rika Rafika, Sony Riya Windyagiri jeung Novi Aksmiranti katut anu séjénna.
Ieu pagelaran téh bisa didongdon ku saha waé. Anu hayang lalajo bisa datang dina waktuna kalawan teu kudu mayar karcis alias haratis….
Dinas Pemuda Olahraga dan Pariwisata Kabupatén Bandung reujeung Paguyuban Mojang Jajaka Kabupatén Bandung baris ngayakeun deui Pasanggiri Mojang Jajaka Kabupatén Bandung pikeun entragan 2015. Ayeuna geus nepi kana undakan narima anu daptar pikeun ngiluan ieu pasanggiri. Narima anu daptar geus dimimitian ti ping 22 Juni kalawan bakal ditutup dina ping 4 Agustus 2015.
Ngeunaan sarat anu kudu dicumponan ku pamilon diantarana waé ngeusian formulir daptar anu geus disadiakeun ku panata calagara, nyadiakeun pas poto anu ukuranana 4 ka 6 katut poto close up jeung potret sakabéh awak ukuran 4R. Jumlah unggal ukuranana tilu siki. Ditambah ku surat rékomendasi ti Kacamatan, salinan KTP atawa Kartu Pelajar atawa KTM, nyieun surat kasaluyuan ti kolot. Umur pamilon pikeun ngiluan ieu pasanggiri ulah kurang ti 17 taun jeung ulah leuwih ti 22 taun kalawan tacan kawin katut mibanda jangkung awak sahanteuna 160 sénti pikeun mojang atawa 165 pikeun jajakana. Pamilon anu bisa ditarima ogé ngan ukur pikeun urang Kabupatén Bandung wungkul.
Pikeun mojang jeung jajaka anu aya di wewengkon Kabupatén Bandung kalawan hayang ngiluan kana ieu pasanggiri atawa hayang meunang inpo leuwih euyeub, bisa langsung ngontak ka nomer 081221405658 atawa 085322633923 atawa 085794745300. Bisa ogé ngaliwatan media sosial di twitter ngaliwatan akun @PamokaKabBdg.


text:
Komunitas mangrupakeun ngaran pikeun kumpulan sababaraha urang jalma anu miboga kahayang atawa pangresep anu sarua. Komunitas bisa disebut ogé paguyuban. Sababaraha urang jalma, bisa dua urang atawa leuwih anu miboga pangaresep anu sarua bisa maheutkeun tali reureujeungan ku jalan nyieun komunitas atawa paguyuban. Jadi dadasar anu nyababkeun ayana hiji komunitas atawa paguyuban kusabab pangaresep atawa kahayang anu sarua. Najan mimitina ngan saeutikan (misalna ngan dua urang), ku nyérélékna waktu bisa nambahan anggahota komunitasna.
Ka dieunakeun, anu ngaranna komunitas téh kacida mahabuna, utama pikeun entragan budak ngora. Sanajan ngan ukur saeutikan, henteu jadi halangan pikeun ngamimitian dina nyieun hiji komunitas. Nu penting mah anu ngiluanana miboga pangaresep anu sarua. Henteu jadi halangan najan pangaresepna téh ngan ukur heureuy wungkul atawa teu pira.
Nurutkeun pamanggih Vanina Delobelle (dicutat ti blog Pendidikan Psikologi), anu ngaran komunitas atawa paguyuban téh diwangun ku opat rupa pangrojong, nyaéta:
- Ayana komunikasi jeung kahayang pikeun babagi diantara anggahotana katut silih tulungan.
- Ayana tempat anu saluyuan kalawan babarengan pikeun tepung lawung.
- Kabiasaan, nyaéta anggahotana datang kalawan rutin dina waktu anu tangtu.
- Naratas ngeunaan hiji perkara anu satuluyna baris diiluan ku anggahota séjénna.
Masih kénéh nurutkeun Vanina Delobelle, komunitas atawa paguyuban miboga papagon sorangan, nyaéta:
- Silih béré jeung silih tulungan diantara anggahotana.
- Komunikasi, diantara anggahota komunitasna silih jawab dina komunikasina.
- Jujur, ngajauhan pasipatan linyok bohong. Sakali waé saurang anggahotana kanyahoan ngabohong, bakal ditinggalkeun.
- Nembrak, euweuh anu disamunikeun ti anggahota séjénna.
- Ilu biung, unggal anggahotana ilu biung kana kagiatan atawa acara anu diayakeun ku komunitas.
Nilik kana sabab musabab anu ngarojong kana diadegkeunana komunitas, henteu anéh lamun ayeuna komunitas téh kacida lobana. Loba komunitas anu ngahaja diadegkeun pikeun wadah ngumpul reujeung babaturan anu miboga pangaresep anu sarua.
(Gambar meunang nginjeum ti blogspot.com)


text:
Saturday, 2 June 2012
0
Fikmin Sunda: Kidung
Ceu Onah nyingkabkeun hordéng lawang kamarna. Nyampak salakina keur ngaréngkol “kumaha, sakang, gering kénéh?” Nu ditanya ngulisik “Kieu wé, teu genah awak waé. Teu ari panas mah. Wayahna wakilan deui kuring bébérés di imah Pa Kumar nya. Teu kuat” Ceuk Mang Aduy bari muringis. “Heug atuh” ceuk Onah bari ngaléos ka dapur. “Eta wé kadé poho obat nu kamari inum deui. Mun lapar, titah si Elin ngahaneutkeun sangu jeung deungeunna.” Ceuk Onah. Méméh mangkat, Onah nyingkabkeun hordéng kamar budakna “Elin, kadé Bapa manéh bisi rék dahar, panghaneutkeun!” Ceuk Onah bari muka panto hareup. Laju kaluar. Leumpang gagancangan muru péngkolan jalan. Langit cangra. Mang Aduy katempo nyingkabkeun hordéng jandéla. Sora manuk récét di luhur suhunan. Sora angin. Sora ranjang rerekétan. Sora kalakay murag. Jempling sajongjonan. Haseup roko nyerebung ti jandéla kamar Neng Elin, balucat-balicet katebak angin. Sakapeung sora nu nginghak silih tembal jeung sora hayam…
Subscribe to: Post Comments (Atom)


text:
Ganti deui. Gutrut deui. Teuing geus sabaraha lambar keretas nu diririkes. Odin keur nulis surat. Bada Isa. Ngajémprak di émpér masigit. “Nyieun isim, Bro?” Si Colat nanya bari cengar-cengir. Odin gigideug. Uleng deui. Tungtungna teu burung anggeus. Diamplopan. “Surat keur Néng Halimah, nya?” omong Si Colat. Odin nyéréngéh. Degdegan kénéh.
Isuk. Rék dipihapékeun ka Nyi Ratih. Sobat Halimah. Geus waktuna wakca. Kitu gerentes Odin sabot nyakuan surat. Gilig. Bada mulan-malén diganggayong ku lamunan. “Telaaat, ‘Brooo! Banting setir wé ka Nyi Ratih. Manis ogé da,” Si Colat ngaheureuyan. “Iiih, saruana! Sami-sami tolohéor!” Ujug-ujug kapireng sora Nurmaya. Jejebris. Jirimna duka di mana.
“Halah, étah, Nyi Putri nu galak téa!” Si Colat ngoréjat. Luak-lieuk. Ngojéngkang rék nyusud tepus. Ngageleber. Kari Odin hulang-huleng. Bruh-bréh. Nurmaya. Halimah. Pirang-pirang panineungan. Kumalangkang. Di masigit saréna gulinggasahan. Rebun-rebun. Odin ngagidig. Gok jeung Nyi Ratih. “Nyi, uing titip…” Odin ngusiwel kana sakuna. Gebeg. Odin ngaranjug. Surat bet jadi kalakay.


text:
Dina poé Ahad (12/11), anggota grup Fésbuk SCS ngayakeun riungan di Punclut, Lémbang. Ku ayana riungan henteu saukur silaturahmi para anggotana hungkul, tapi riungan téh saenyana mah hiji kagiatan launching medalna buku antologi karya sastra anu judulna “Ungkara Lalangit Rasa” hasil karya sababaraha pangarang anyar anu jadi anggota di grup Fésbuk SCS. Niat tina medalna ieu buku téh basajan, ngan ukur hayang ngadokuméntasikeun karya-karya pangarang anyar sangkan jaganing géto bisa jadi hiji bukti yén para pangarang anu midang di éta buku téh kungsi nyieun hiji karya. Ku niat kitu hungkul ogé, antukna loba pangarang-pangarang anyar anggota grup Fésbuk SCS anu hayang midangkeun karyana dina buku. Eusining buku ngawengku karya-karya sastra hasil ti 31 pangarang nu mangrupa carpon, cartibag, fikmin, jeung sajak.
Maksud dijieunna grup Fésbuk SCS jeung medalna buku “Ungkara Lalangit Rasa” téh pikeun hiji wadah jeung média keur ngadariakeun para pangarang anyar sangkan leuwih daria dina nyiptakeun karya sastra Sunda. Grup téh minangkana mah jadi panganteur ogé keur para pangarang anyar sangkan wanoh jeung média-média citak. Sabada karya aya nu mairan tur diropéa ku para anggota grup, Basyar jeung nu lian salaku admin grup ngajurungkeun para pangangarang anyar sangkan ngapungkeun karyana dina média citak. Inyana ogé teu weléh méré sumanget ka para pangarang anyar sangkan leuwih wani pikeun ngapungkeun karyana ka média citak.
Grup Fésbuk SCS ieu gé mikahayang sangkan bisa jadi hiji grup karya sastra anu bisa nanjeur saperti grup-grup anu saacanna; FBS jeung Fikminer. Tina grup ieu ogé dipiharep bisa manggihan bakat-bakat para pangarang anyar anu nyamuni atawa disamunikeun sangkan patingpucunghul dina dunya kasusastraan Sunda. “Grup Fésbuk SCS téh sanés ukur grup Fésbuk balagonjangan, tapi hiji grup anu ngadariakeun anggotana sangkan wantun midangkeun karyana. Mugia waé ku ayana grup ieu téh saatosna mendakan bakat-bakat ti para pangarang anu nyamuni, lajeng tiasa medalkeun seueur buku hasil karya para anggota grup,” ceuk Basyar. *** (Agung)


text:
Mulang ka Lembur
NU ngaranna mulang ka lembur, enya mudik, hususna keur urang Kuningan mah sasatna geus jadi tradisi nu saban taun henteu bisa dilleungitkun. Sanajan saban minggu atawa saban bulan sok rajeun mulang ka lembur, dina pareng nyedek kana mangsa lebaran mah estu ngahajakeun mulang ka lembur teh.
Mulang ka lembur dina mangsa lebaran, cenah, boga ciri nu mandiri. Sabab bungah bisa tepung jeung dulur, tatangga, babaturan, nu lawas henteu patepung. Malah ceuk cenah deui, rea nu ngarasa sono hayang ningali kaayaan lembur nu baheula kungsi jadi pamidangan.
Ngeunaan lalakon mulang ka lembur, kawasna teh payus lamun dikotretkeun jadi hiji tulisan. Sabab, tangtu saban nu mulang ka lembur teh boga lalakon nu beda. Sok atuh, urang kotretkeun di dieu..!
Hatur salam kanggo sadayana baraya, nu saban dinten satia ngalongokan ieu blog.


text:
Hape di KelasPosted by
" Selamat pagi anak anak !" ceuk pa' Wahyu basa lol ti lawang panto.
" Pagiiiiii....paaaaaak !" jawab murid meni reang.
" Samemeh neruskeun palajaran bapa nek mere wejangan heula ka haridep, sakumaha anu geus kauninga sakumna umat Islam ayeuna keur ngajalankeun ibadah puasa, puasa teh salahsahijina ngalatih kadisiplinan, jadi timimiti poe ieu masalah kadisiplinan kudu ditingkatkeun, utamana lamun keur dijero kelas,ulah ngobrol lamun bapa keur nerangkeun kitu deui anu marawa hape kudu di-off-keun heula, sabab bisa ngaganggu katenangan diajar, saha wae anu ngalanggar paraturan ieu bakal dibere sangsi, ngartoooss ?!" ceuk pa' Wahyu bari nyiapkeun bahan palajaran
"Sangsina naon pa ?" tanya Oneng sorana halimpu, ma'lum bentangna kelas eta.
"Lamun kanyahoan ngobrol waktuna diajar atawa kadenge aya sora hape, wayahna kudu kaluar tikelas, tah paraturan ieu berlaku jang saha wae, teu pilih kasih !" tembal pa' Wahyu Can acan garing biwir pa' Wahyu ngomong kitu, di bangku tukang aya hape ngirining, kabeh marelong ka Usep, sabab sidik pisan sora teh datangna timanehna.
"Punten pa....ieu aya sms ti pun biang, naroskeun, saurna kanggo buka engke hoyong sareng kolek naon !" Usep sasadu.
"Alesan wae...kaluar maneh Usep !" ceuk pa' Wahyu curukna bentik nunjuk kaluar.
"Tah...tah...hape saha deui nu disada ?" pa' Wahyu curinghak
"Nu abdi pa...ieu rerencangan ngajak buka bersama !" Oded buru buru ngaku
"Oded...tuturkeun tuh si Usep !" kiyingking si Oded kaluar Ningali geus dua urang nu keuna sangsi,murid sejenna anu bogaeun hape buru buru nga-off-keun hapena, tapi teu kungsi lila pa' Wahyu curinghak deui lantaran kadenge deui aya nu disada.
"Aduuunnnn....kaluar !" ceuk pa' Wahyu bari nunjuk ka si Adun
"Punten pa...abdi mah teu gaduh hape...upami teu percanten mangga we parios !" beungeut si Adun ngadadak beureum.
"Nya naon atuh anu tadi disada ?" tanya pa' Wahyu semu heran
"Eu..anu pa..kamari teh waktos buka puasa nuang kolek hui cilembu seueur teuing,janten dugi kaayeuna ngulibek wae !" tembal si Adun bari nepakan beuteungna.
"Aneh...maenya sora hitut kawas ringtone lagu "asereje" aneh !" pa' Wahyu ngan ukur bisa gogodeg.
"Huuuuuuhhhhh!" kaayaan kelas ribut deui
"Geus..geus...jempeeee !" ceuk pa' Wahyu bari ngagedor meja, jep kaayaan dikelas simpe, tapi teu kungsi lila geus der deui kadenge aya hape nu disada.
Kabeh murid culang cileung, terus silih pelong jeung pada baturna,panon pa' Wahyu mureleng,sirahna dengdek ngadedengekeun sora hape timana jebulna, tapi lila lila paroman pa' Wahyu robah bari pok ngomong ka murid muridna kawas nu era.
"Hehehe...geuning nu disada teh hape bapa, mun kitu mah...anak anak belajar sendiri yah !" bari kulumas kelemes, leos kaluar.
"Horrrseeeeehhh!....asik euy !" kelas ricuh, sora hape patembalan deui.


text:
Saacana
kuring teu apal saha ari Haji Hasan Mustapa teh. Ngadenge ngarana oge can
kungsi, komo deui neleuman pamikirana. Harita ceuk beja, barudak AF (Aqidah
Filsafat) ngayakeun diskusi pamikiran Haji Hasan Mustapa, nu tempatna di
Puskom. Pupuhu nu dibere kalungguhan sangkan ngaping barudak neleuman pamikiran
Haji Hasan Mustapa, teu sirik deui nyaeta Baba Icon, salah saurang jelema nu
layeut jeung pamikiran HHM. Lain salah saurang meureun, malihan mah hiji-hijina
nu masih keneh nguplek ngaji karya-karya HHM di tatar UIN Bandung ieu. Puguh we
layeut, lain ceuk rumor atawa ceuk desas-desus,
kuring meunang katrangan langsung ti manehna yen manehna (Baba Icon/Ahmad
Gibson al-Bustomi) ti S2 keneh ngagarap tesis ngeunaan Haji Hasan Mustapa,
dituluykeun ayeuna disertasina oge masih ngeunaan Haji Hasan Mustapa
(HHM).
Baba Icon nu calon doktor, di UIN Jakarta mah
dikenal budayawan Sunda, tulisan-tulisana sumebar di surat kabar model Kompas.
Salila kuring gaul jeung manehna, pamikiran kabudayaana wa
bil khususkabudayaan Sunda corakna progresif jeung
rasional. Naon pangna bet disebut progresif,
sabab manehna netelakeun yen urang Sunda nyinghareupan budayana tong passif
tapi kudu aktif.
Kabudayaan dina dirina ngandung harti proses jelema
nyupta-nyipta sagala rupa tina bahan-bahan nu aya di dunia keur ngagenapan
kamanusaan dirina. Di dieu Baba Icon rek nembongkeun yen kabudayaan teh lain
ngan ukur soal artefak atawa titinggalan-titinggalan nu bentukna kabiasaan,
tapi oge soal peran aktif jelema. Ieu sajalan jeung nu ditetelakeun ku van
Peursen dina bukuna “Menjadi Filsuf (Suatu Pendorong ke Arah
Berfilsafat Sendiri)”. Kabudayaan lain aya di luar jelema (artefak, jeung
titinggalan-titinggalan laina), tapi aya di jero jelema (ngalingkupi jelema),
nyaeta proses aktif-kreatif jelema nempatan alamna. Ku jalan kitu kabudayaan
moal baris mandek, jeung jelema nu diwarisan kabudayaan ku luluhurna moal
ngarasa asing ka budayana sorangan, sabab tuluy diadumaniskeun jeung tantangan
jaman sarta alamna.
Prodak-prodak budaya samodel upacara-upacara atawa
pagelaran-pagelaran nu di jerona sumebar symbol-symbol budaya, nu kararitu teh
cek Baba Icon teu cukup jadi tontonan. Sabab mun ngan saukur jadi tontonan,
moal aya proses transfer nilai nu sabenerna diselapkeun dina simbol-simbol nu
digunakeun. Kudu aya kagiatan ngaguar simbol-simbol nu dipake sahingga
kapanggih naon makna atawa sumanget nu hayang ditepikeun ka urang salaku
generasi anyar.
Proses ngaguar model kieu teh ilahar disebut demitologisasi. Ari
demitologisasi teh hartina ngaleupaskeun aspek-aspek mitos anu nerap
disebudeureun prodak budaya nu dimaksud sahingga kaharti ku alam pikir jelema
ayeuna jeung bisa jadi rujukan sikep urang Sunda kiwari. Lamun budaya-budaya
Sunda nu aya teu dirasionalkeun ku jalan demitologisasi, tanwande baris
ditinggalkeun ku urang Sunda kalolobaan sabab teu kaharti ku alam pikir urang
Sunda kiwari. Ieu nu dimaksud rasional.
Di dieu kuring lain rek mere gambaran yen mitos nyaeta sagala
rupa nu teu dipikaharti nu dijieun ku jelema baheula. Justru ceuk Levi-Strauss
ngaliwatan J. Storey (2008:70), netelakeun kieu, “Sakabeh mitos boga fungsi
sosial-kultural nu sarua di masyarakat. Tujuana nyaeta nyieun dunia bisa
dijelaskeun, sangkan bisa memeres pasoalan-pasoalan dunia jeung
kontradiksi-kontradiksina sacara ajaib”. Jadi mitos teh di lain pihak boga
fungsi justru rasional, keur saha? Keur jelema-jelema baheula atawa
jelema-jelema ayeuna nu alam pikirna masih kabaheula-baheulaan. Lamun keur
jelema ayeuna, mitos dihartikeun sagemblengna teu dianggap bagian tina metafor,
mangka tangtu hese pikeun nyerep pesen naon-naon bae nu sabenerna nyelap di
jero mitos.
Eta sakilas we pasikepan Baba ngeunaan kabudayaan kukuring
ditetelakeun, bari awalna teu niat oge. Ayeuna mah kukuring catetan ieu rek
diarahkeun ka jalan nu bener saluyu jeung judul di luhur.
Barang bray kuring meunang beja yen barudak AF ngayakeun diskusi
pamikiran HHM di Puskom, nya sutset weh kuring ngajug-jug rohangan diskusi nu
dimaksud. Eh ketang, teu samata-mata niat kitu kuring ka Puskom, aya paniatan
nu lain, nyaeta hayang fesbukan gratis.
Jalaran kuring kacanduan fesbuk harita, mangka sacara teu sadar
pola pikir kuring kakondisikeun ku struktur di jero fesbuk. Misalna fesbuk teh
pan media anu ngadekeutkeun papada jelema sangkan saling kahubung saolah-olah
sacara langsung. Majar teh ku jalan fesbukan komunikasi langsung
pahareup-hareup beungeut jeung beungeut bisa kagantikeun ku jalan fesbukan. Ku
lantaran fesbuk boga tujuan minangka kitu, mangka saha bae jalma bisa langsung
komen nalika aya misalna nu ngalemparkeun pernyataan di fesbuk ngaliwatan
rohangan status, tuluy bisa langsung diwalon eta komentar nu aya.
Sahingga sarupaning catetan/pernyataan/ komentar nu teu
dipikaharti nu disimpen di fesbuk bisa langsung dipenta pengertianana naon
harita keneh ka jelema nu ngalontarkeunana. Jadi dina fesbuk mah, nu
diunggulkeun teh komunikasi langsung. Tingali we struktur/fasilitas-fasilitas
nu aya di jero fesbuk ngarojong pisan kagiatan komunikasi langsung. Matak
sacara deetna di dunia fesbuk mah teu berlaku pernyataan pangarang geus paeh
teh, da sagala nu teu dipikaharti bisa ditanyakeun langsung harita keneh,
tangtu ka pangarang nu harita fesbukan.
Pola pikir ciga kitu cigana nerap ka diri kuring, sahingga
nalika maca karya HHM kuring teu manggih titik caang saha jeung kumaha ari
pamikiran HHM teh. Ari rohangan fesbuk pan rohangan nu nunjang komunikasi
langsung, beda jeung rohangan Puskom. Rohangan Puskom nu digunakeun keur
ngadiskusikeun karya HHM bisa disebut oge rohangan komunikasi teu langsung
jeung HHM. Disebut kitu lantaran HHM nu miboga karyana teu jirim di Puskom.
Sahingga naon-naon bae nu teu dipikaharti blas we mopoek diri, jadi poek,
kuring teu bisa nanya langsung ka HHM ciga dina fesbuk. Mangka aktivitas nu
terjadi di Rohangan Puskom mah nyaeta aktivitas nafsirkeun karyana sangkan jadi
faham sanajan HHM-na euweuh.
Tipu Muslihat Snouck ka Umat Islam Nusantara salaku Bangsa jeung
ka HHM
Harita kuring lelegegan we ngiluan diskusina, bari teu kaharti
oge naon nu keur diomongkeun. Kumaha rek bisa nafsirkeun karyana, wawuh jeung
HHM oge henteu; ti mimiti raratan riwayatna, tepika naon wae jenis
karya-karyana. Nu dimaksud lelegegan teh, kuring plek we aniplek narimakeun
potokopian karya HHM mangrupa pupuh.
Lantaran kitu, kuring can pati wani ngomongkeun karya HHM salian
nyatut tinu sejen kumaha ari karya HHM teh, misalna nyatut ti Ajip Rosidi
ngalangkungan bukuna “Haji Hasan Mustapa jeung Karya-karyana”.
Kaluar ti bahasan karya tulis HHM, mangka kuring tiheula hayang
netelakeun pribadi HHM ngaliwatan Ajip Rosidi. Hiji pamohalan lamun
kuring disebut wanoh jeung HHM. Disebut pamohalan sabab kuring teu sajaman teu
salembur jeung anjeuna matak moal wanoh, jajauhaneun panggih mah. Salah sahiji
jalan mikawanoh anjeuna ngaliwatan Ajip Rosidi.
HHM teh tokoh kontroversial boh tina segi agama boh tina segi
politik, Ajip Rosidi(1989:Viii), sasauran kitu dina bukuna. Prasangka kitu
diwangun jalaran anjeuna dina sisi agama dianggap nganut paham nu pasalia jeung
paham ahlus sunnah waljamaah, dina sisi politikna kulantaran anjeuna
sosobatan jeung Prof. Dr. Snouck Hurgronje.
Prof. Dr. Snouck Hurgronje ka beh dieukeun anjeuna kapanggih
ngamuluskeun jalan pikeun Walanda ngajajah Aceh nu saacana hese pisan dijajah.
Kucara ngayakeun panalungtikan ngeunaan kahirupan jeung adat-istiadat urang
pribumi nu baris digunakeun pikeun kapentingan Penjajahan Walanda, nyaeta salah
sahijina jadi rujukan (naskah akademik) pikeun ngajajah Aceh (1). Nu
karek bisa dijajah sabadana Snouck mikeun hasil panalungtikanana ka
Penjajah Walanda. Ngeunaan Snouck nu api-api asup Islam sangkan bisa katarima ku
pribumi, dibalakakeun ku Dr. van Koningsveld. Anjeuna ngabuktikeun yen Snouck
Hurgroje kungsi susuratan jeung guruna nu Protestan, Dr. Theodor Nuldeke, yen
anjeuna asup Islam henteu jeung saenyana. Ieu ditetelakeun ku Ajip dina bukuna
(Haji Hasan Mustapa jeung Karya-Karyana).
Saking pentingna Islam keur Snouck (oge keur pamarentah
Walanda), Snouck nepika daek ripuh-ripuh bobodoan asup Islam (Snouck resmi asup
Islam tanggal 4 Januari 1885, di Jeddah (1989:56)) sangkan bisa mukim di Mekkah
jeung katarima ku urang pribumi. Nu matak Snouck perenah mukim di Mekkah keur
ngajeroan Islam, tuluy ngarana digenti jadi Abdul Ghofar. Islam harita teh lain
ngan saukur dipandang minangka agama formal hungkul, saenyana Islam teh harita
boga peran penting ngabangkitkeun sumanget ngusir Walanda sangkan ingkah ti
Nusantara teu ngajajah deui. Ningali kitu cigana Snouck gimir, katambah-tambah
mangsa harita Snouck asup ka Mekkah penjajah Walanda geus welasan taun
nyanghareupan perang Aceh. Eta nu mangrupa perang panglilana pikeun Walanda
mah, tur geus gede pisan meakkeun waragad, Ajip Rosidi (1989:57).
Rosihan Anwar dina bukuna nu ngulas ngeunaan peran
penting umat Islam utamana haji dina perjoangan pikeun kamerdikaan, nu mimiti
medalna taun 1971, kiwari medal deui taun 2011, dicitak ku Fadly Zon Library,
netelakeun yen sumanget pemberontakan atawa perlawanan ka Walanda bijil alatan
aya tali pameungkeutna nu sarua sa-Nuantara nyaeta Agama Islam. Mangka mun make
kacapanon jaman harita, nasionalisme teh teu lain nyaeta tali pameungkeutna
Islam. Beda jeung ayeuna, Islam teh lain faktor nu utama dina nasionalisme,
malahan mah sok rajeun dianggap salah sahiji faktor pemecah kesatuan bangsa.
Matak Islam tepika ayeuna teu diposisikeun minangka sistem nagara atawa hukum,
sabab hal ieu baris ngaruksak kostruk nagara sekuler nu diwangun ku Walanda
baheula.
Aktor nu maenkeun peranan penting dina pemberontakan jaman
harita nyaeta haji. Naon pangna bet haji, sabab Umat Islam Nusantara nu mulih
ti haji loba nu karacunan ideu-ideu anti penjajahan nu antukna di Nusantara rea
nimbulkeun pemberontakan, saperti di Sumatra (2). Nu jadi ulon-ulon
pemberontakan nyaeta Haji. Mangka gelar Haji harita teu ngan hungkul gelar
lantaran geus bisa mangkat ka tanah suci, tapi oge boga fungsi sosial-emansipatif (kamerdikaan/pembebasan).
Nu baralik ti Haji ilaharna jalma nu paham agamana geus jero jeung boga
pangaruh, mangka tangtu baroga murid. Pihak Walanda sieun ku haji lantaran
dianggapna sok ngahasut murid-muridna sangkan berontak ngalawan ka Walanda. Ningali
Islam nu ciga kitu, Walanda kacida sieuna.
Snouck asup Islam tur ta ngajeroan Islam di Mekkah nepika
ngajeroan Islam di Nusantara, lain saenyana pikeun nguatkeun imana ka Islam.
Tapi keur panalungtikan neangan celah-celah kumaha ngalemahkeun Umat Islam
Pribumi sangkan wegaheun pikeun berontak. Sabadana kapanggih kumaha carana
ngalemahkeun Umat Islam, hasilna ku Snouck tuluy ditepikeun ka pamarentah
Walanda. Ku HHM, diri Snouck nu saenyana kitu teu katembong, nu matak HHM mah
dugika pupusna ka Snouck teh nganggap dulur we. Cek Ajip Rosidi (1989:56), HHM
ka Snouck dugika nyebut “dulur kaula”, tur “sili belaan salawasna keur deukeut
keur jauh”.
Sanajan Snouck teh urang Walanda, tangtu HHM moal su’udzon ka
Snouck. Lantaran ningali sikepna nu soleh, solat jeung puasa mah tara
katinggalkeun. Katambah-tambah van Koningsveld netelakeun ngaliwatan Ajip
Rosidi (1989:57), ‘Snouck kungsi nikah malah kagungan putra jeung wanita
pribumi urang Sunda dua kali. Nu kahiji jeung Sangkana, putrana Haji Muhammad Ta’ib,
panghulu besar Ciamis, dina taun 1889.........Sabada kagungan putra opat,
Sangkana pupus sabada kaluron ku putrana nu kalima. Snouck nikah deui ka Siti
Sadiyah, putra hiji-hijina Haji Muhammad Su’eb alias Kalipah Apo dina taun
1898’.
(1). Ajip Rosidi (1989:56), perlu kauninga yen saran-saran
Snouck Hurgronje ka pamarentah (Gubernur militer jeung Sipil Aceh katut
Gubernur Jenderal) teh mangrupa rasiah. Eta saran-saran kakara dipublikasikeun
beh dieu, 1957-1965 mangrupa buku nu judulna Ambtelijke Adviezen van C.
Snouck Hurgronje nu diedit ku Dr. E. Gobee jeung C. Adriaanse. Ulah
pon HHM nu lain urang Walanda dalah urang Walanda oge nu henteu langsung patali
jeung urusan eta mah, moal terangeun kana saran-saran Snouck teh, sabab sifatna
rasiah tea.
(2). Ajip Rosidi (1989:53), ku lantaran pamarentah pohara
sieuneunana ka urang Islam nu “panatik” ngayakeun pemberontakan cara nu geus
kajadian di Sumatra (perang Padri) jeung di Banten, nya pamarentah ngayakeun
rupa-rupa aturan pikeun nyengker kagiatan umat Islam, diantarana ku nyieun
aturan-aturan anu ngawatesanan nu rek munggah haji (sabab aya anggapan yen
sabada baralik ti Mekah rea haji nu jadi ulon-ulon pemberontakan).
Daftar Pustaka:
- Rosidi,
Ajip. 1989. Haji Hasan Mustapa jeung Karya-karyana. Bandung: Penerbit
Pustaka.
- Storey,
John. 2008. Cultural Stidies dan Kajian Budaya Pop. Jogjakarta: Jalasutra.
- van
Peursen, C.A. 2003. Menjadi Filsuf (Suatu Pendorong ke Arah Berfilsafat
Sendiri). Jogjakarta: Qalam.
- Anwar,
Rosihan. 2011. Jatuh Bangun Pergerakan Islam di Indonesia. Jakarta: Fadly Zon
Library.


text:
Hasil Pencarian
Hasil pencarian untuk kata kunci mesem (2)
- BARAKATAK
24 Sep 2002 - 12:12 am
Alo kuring asalna mah digawe jadi karyawan diperusahaan, tapi ayeuna mah geus di PHK. Geus genep bulan aya di lembur nganggur.
Bararingung cenah, kana tani teu ahli, buburuh punggal-panggul teu kaduga, usaha kana dagang teu boga modal.
"Diajar dagang leuleutikan bae atuh, lo," cekeng teh mere saran.
"Dagang naon atuh, nya Mang?" cenah.
"Ajaran dagang sangray suuk, enteng garapanana oge."
- NGAGUAR MANGSA NGADEGNA UNPADKu: H. Apep Syafei
1 May 2002 - 5:54 am
Sok sanajan geus rawun da bongan sok masih keneh hayang bucu-baca komo mun seug nu dibaca teh aya patula patalina jeung pangalaman nu kungsi karandapan ku sorangan, dina palebah nu nulis macaan sajarah-sajarah Unpad boh Paguyuban Pasundan ngan ukur bisa seuri koneng ari margina ceuk raraosan upami di ibaratkeun mah teu benten sareng nongton Asep Sunarya barang bray teh ujug-ujug ger teh Gatotgaca keur perang jadi teu terang naon sababna.
Tah kukituna barang pun incu nerangkeun yen internet tiasa jadi alat informasi sareng komunikasi jorojoy hoyong kutrat- kotret saperti jaman keur ngora susuganan bae aya paedahna keur sarerea. Jaman keur jadi tukang nyadapan warta di koran "Sipatahoenan" (1950/1960).


text:
Pun, sapun kula jurungkeun
Mukakeun turub mandepun
Nyampeur nu dihandeuleumkeun
Teundeun carita poho nu baréto
Nu mangkuk di saung butut
Caritaan Kolot Baheula ngeunaan Ciung Wanara boh nu aya dina babad atawa carita rakyat nu aya ngan di Daerah Darmaraja Sumedang jeung Ciamis, da di Patempatan sanes mah teu aya...
Saur Sepuh nalika dikawitan ditimukeun eta orok dibasisir Cigagak Jalu Cimanuk teras dirorok di Ciseuma ku Indung Tere (Ciseuma hartina Cai Susu Ema/Cai Susu Imdung Tere) teras bubuara ka Cikeusi teras di didik di bagala asih payipuhan cipeueut (penj. dinu sajarah taun lahir Ciung Wanara sareng Prabu Tajimalela teu teubih taun sajarahna). Carita kolot baheula ti Darmaraja teh da aya tilu tempat anu pakuat-kait sareng Ciung Wanara/Si Pulung Timu Versi Darmaraja.
Dina Caritaan Ciung Wanara Versi Ciamis asa pamohalan marebutkeun Karaton Galuh Pakwan anu Sakitu gedena, ngan cukup ku Galungan eta adi lanceuk nyaeta Prabu Ciung Wanara jeung Prabu Hariang Banga anu terus kabur ka wetan nurunkeun trah Majapahit.
Amun teu dibantuan ku wadya balad ti Sumedang jeung ti Garut. Nu matak dongeng teh ulah diteureuy buleud....ekee...kee, boa-boa baheula teh aya unsur meresihan ngaran Ciamis, da buktina di Ciseuma jeung Cikeusi Darmaraja Sumedang seueur patilasan anu pakuat-oakaitna sareng prabu Ciung Wanara.
Kunaon atuh eta orok teh ngadon dipiceun???


text:
Sisindiran bahasa sunda nyaeta karya sastra nu ngagunakeun rakitan basa kalawan dibalibirkeun, atawa henteu togmol. Dina sisindiran, eusi atawa maksud anu dikedalkeun dibungkus ku cangkangna. Wangunan sisindiran teh kauger ku purwakanti, jumlah engang dina unggal padalisan, jeung jumlah padalisan dina unggal padana. Ku kituna, sisindiran teh kaasup kana wangun ugeran (puisi). Upama ditilik tina wangun jeung cara ngebrehkeunana, sisindiran dibagi jadi tilu golongan nyaeta: rarakitan;,paparikan, jeung wawangsalan.
Dihandap conto sisindiran bahasa sunda
Kayu bala kembang kerisan
Ayana di pangikiran
Dari pada baraya katirisan
Mending urang sisindiran
Mobil butut endut endutan
Jalan na kapasisiran….
Daripada baraya nundutan
Mending urang sisindiran
Kayu bala aya bangbung
Disapu keun ka na panto
Hayu baraya ngiring gabung
Didieu di pasundan radio
Kamana ngaitkeun kincir
Sakieu panas poena
Lamun baraya sing purintil
Diantos rumojongna…..
Kayu bala di pasisiran
Dipasisiran di cicendo
Hayu baraya urang sisindiran
Didieu di pasundan radio
Mobil bemo endut endutan
Jalanna ka pasisiran
Daripada baraya nundutan
Mending hayu urang sisindiran
Dimana aya halimun
Ayana di pasisiran
Daripada ngalamunMending urang sisindiran
mun sakitu anu tiasa kapihatur ku sim kuring, mugia postingan ieu aya manfaatna kanggo balarea
Advertisement


text:
Ngarasa hariwang tur sedih upama nalumtik naon rupa kajadian nu remen pisan kabandungan, komo nu patali jeung budaya tabayyun atawa dina séjén istilah disebut klarifikasi. Padahal éta téh pohara pisan pentingna, alatan upama teu kitu tangtu bakal loba pisan kasalah pahaman. Béh dituna urang bakal ngarandapan jaman nu luyu jeung politik baheula nu kamasyhur disebut “divide et impera”, politik adu domba, sabab naon rupa hal anu masih samar tur teu jelas bener henteuna bisa dimangpaatkeun jadi sumber fitnah.
Sababaraha poé katukang meunang béja ngaliwatan media ngeunaan réa kasus nu meujeuhna ramé di Indonesia. Korupsi, loba pejabat nu dituding ngalakukeun hal hina saperti kieu. Disebut hina lain wungkul alatan pagawéan maling nu tangtu mangrupakeun pagawéan goréng, leuwih ti kitu barang nu paling lain barang sosoranganan, tapi barang rahayat, barang jalma réa.
Kuring teu rék pipilueun ngabahas nukitu sabab lain pak jeung can waktuna sanajan meureun hak kuring aya nu dicokot ku “bangsat rahayat” (baca : koruptor) éta. Ngan saeutik nu masih kénéh ngaganjel nepi ka kiwari. Hiji kasus nu ditudingkeun ka menteri Agama kabinet gotong royong , Bapak Prof. Dr. Haji Said Agil Husin Al Munawar, MA. Harita kuring teu loba tatanya. Kiwari kasuat-suat deui, naha enya kitu anjeuna ngalakukeun pagawéan hina samodel kitu? Kuring teu maksud ngabéla anjeuna, ngan saeutik teu percaya, jalma nu dipiajrih siga anjeuna bari lain séké-séké jalma, apanan anjeuna téh alumni universitas Ummul Quro, Madinah. Tangtu kudu lalawora migawé hiji hal nu teu luyu jeung aturan agama dalah darigama ogé kacida pisan antebna. Sanajan ari nilik hakékat jelema mah tangtu bisa waé jalma nu “Agamis” ngalakukeun kasalahan, dumasar kana kasauran “الانسان محل الخطاء و اللنسيان” manusa mah tempat salah jeung poho. Wajar jeung pantes upama manusa tikoséwad dina kasalahan tur amprok jeung poho. Hal ieu nu jadi lantaran bahaya korupsi mungkin waé keur jalma pangkat anjeuna.
Tapi saeutik gedé kuring kacida pisan ngarepkeun transparansi atawa keterbukaan di media nu ngunikeun kalawan écés nu sabenerna. Supaya teu timbul fitnah nu lain wungkul ngarugikeun anjeuna tapi ogé ummat muslim pada umumna. Dalah kitu gening ari manusa mah, teu kaop kapanggih salah sok langsung dienya-enya, beda jeung kana pagawéan benerna, loba kénéh nu samasakali teu inget. Tapi bener atawa henteuna kasus éta kuring teu rék ilubiung, mung Gusti nu Maha Uninga. Kuring ngan butuh klarifikasi sangkan ummat Islam teu katuduh sarua éstu disakompét daunkeun jeung anjeuna mun enya salah. Kitu deui upama memang kabuktian teu salah, urang kudu siap narima anjeuna deui salaku tokoh nu payus diturut alatan kalunhungan élmu jeung kalungguhan nu teu sagawayah, menteri Agama. Kuring ngarasa teu puas kulantaran kasus ieu kurang dipublikasikeun malah ampir dirusiakeun. handeueul masih kénéh karasa.
Keur bahan atikan, takngtu urang kudu bisa nyokot hikmah tina kajadian ieu, lain wungkul kasus nu karandapan ku Pa Said Agil, tapi umum keur saha waé nu nglaman musibah, fitnah jeung aib / wiwirang saperti kieu. Teu pantes ngilu ilubiung dina masalah nu masih kénéh samar, teu jelas juntrungannana komo deui mun lain ahlina. Alatan kitu kacida pisan dipiharepna nanjeurkeun budaya Tabayyun atawa Klarifikasi sangkan teu tumaninah dina fitnah atawa milu ngabolékérkeun wiwirang batur. Lintang tikitu teu hadé upama urang ngahukuman sarua atawa nyangka sakompét daun jeung dulur-dulur nu katudingan. Yu urang diajar obyektif, upama enya ogé anjeuna salah keun baé éta mah urusan anjeuna jeung nu kawasa, anapon ari kana élmuna mah salila luyu jeung atikan agama teu nanaon ku urang diamalkeun, buruk-buruk papan jati, goréng kasebutna ngahukuman nusalah terus sagalana jadi salah, salilana salah, samentara urang dipaparin kasempetan keur tobat tina kasalahan jeung rupa-rupa dosa.
Kairo, wanci carancang tihang.
NB :
Klarifikasi : penjernihan, penjelasan, dan pengembalian kepada apa yg sebenarnya terjadi (tt karya ilmiah dsb); mengklarifikasi : menjernihkan, menjelaskan, dan mengembalikan sesuatu kepada yang sebenarnya


text:
A (kana)
あ dina hiragana atawa ア dina katakana (IPA: /a/) salah sahiji kana Basa Jepang nu ngawakilan hiji mora. Cara ngucapkeunna /a/. あ dumasar kana gaya sōsho tina kanji 安, sarta ア tina radical kanji 阿. Dina susunan abjad sistem Basa Jepang modérn, mangrupa hurup munggaran saméméh い. Tambahanna, mangrupa hurup ka 36 dina Iroha, sanggeus て, saacan さ. Hurup hiragana ieu disusun ku kana no digabungkeun jeung silang. Unicode keur あ nyaéta U+3040, sarta Unicode keur ア is U+30A2.
Bentuk Variasi[édit | édit sumber]
Versi nu leuwih leutik tina (ぁ, ァ) dipaké keur injeuman ti luar kana Basa Jepang, saperti ファ (fa).
Bentuk alternatif[édit | édit sumber]
Dina Basa Jepang Braille, あ atawa ア ditulis:
Dina kode Morse keur あ atawa ア, nyaéta --・--.
Dina Japanese phonetic alphabet, dibacana "朝日のア" (Asahi no A.)
Cara nulis[édit | édit sumber]
Keur nulis "a", mimiti nyieun garis lempeng [ti kenca ka katuhu].
—
Terus nyieun garis nangtung.
|
Hasilna, "a" saperti kieu:
†
Terus, tambahkeun karakter "no".
の
Hasilna
あ


text:
Secondhand Serenade
Secondhand Serenade nyaéta salah sahiji band rock akustik nu dipingpin ku vokalis jeung gitaris John Vesely.[1] Vesely geus ngarilis tilu album studio nepi ka ayeuna tug dingaranan Secondhand Serenade: Awake dina taun 2007, A Twist on My Story taun 2008 jeung Hear Me Now taun 2010.[1] Album munggaranana ngagunakeun rékaman multitrack keur nyieun téhnologi sora, sedengkeun album nu kaduana nyokot jalan nu béda, kalawan ngagunakeun hiji band nu hadé tur synthesizer sangkan bisa ngawangun sora nu sampurna.[1]
Sajarah munggaran[édit | édit sumber]
John Vesely nyieun Secondhand Serenade di dayeuh tempat manéhna dumuk, Menlo Park di California, Amerika Serikat dina taun 2004.[2] Dina kamekaranana, rekaman munggaran serenade ngan saukur diwangun ku gitar akustik jeung solo vocal.[2]
Vesely digedékeun di San Fransisco Bay Area di kulawarga nu resep kana musik.[2] Manéhna anak ti hiji musisi jazz professional.[2] Alatan kitu, manéhna geus teu ngarasa ahéng ka nu ngaranna musik.[2] Ampir 8 taun maén bass di band-band lokal tur mintonkeun sajumlahing gaya kayaning gaya ska jeung hardcore pikeun rock jeung pop.[2] Sanggeus mangtaun-taun maén bass, Vesely milih maén gitar akustik milu ka Ondrasik’s Five for Fighting.[2]
Vesely mimiti nulis lagu sorangan nalika panggih jeung garwana Candice Vesely.[2] Ngaran Secondhand Serenade sorangan mangrupa salah sahiji otobiografi. Numutkeun John Vesley, mimitina mah sabagéan gedé lagunatéh dinyanyikeun ku garwana minangka serenades.
Awake, album solo munggaranana medal dina taun 2005.[2] Taun 2006 Secondhand Serenade jadi artis kahiji independen di My Space.[2] Lagu-laguna dimaénkeun mangjuta-juta kali ngaliwatan situs.[2] Tuluy Secondhand Serenade nandatangan kontrak jeung Glassnote Records, label anyar nu didistribusikeun ku Warner Brothers.[2]
[2] Vesely pipisahan jeung garwana dina taun 2008.[2] Tina pipisahan éta méré idé ka manéhna nepi ka ngaluarkeun album A Twist in My Story.[2]


text:
Nempo jilid (cover) majalah Tempo* minggu ieu, bet jadi hayang nulis ngeunaan buntut Piala Dunya di Jérman kamari (sabenerna mah ti saprak kajadian harita gé nulis téh hayang, tapi kaburu horéam). Jilidna téh basajan: warna héjo ngora (meureun ngawakilan lapang maénbal), sedengkeun Zidane-na dipoto ti gigir, kalawan judul “Karena Zidane juga Manusia”.
Kana maénbal mah sabenerna kuring téh teu resep-resep teuing, da lalajo liga-liga Éropah gé jarang pisan. Resep sih, tapi ari kudu ngahajakeun lalajo nepi ka nunda saré mah ké heula anan. Héhé... Kitu ogé dina mangsana Piala Dunya, teu keukeuh-keukeuh teuing kudu lalajo. Saparengna baé, da teu lalajo gé moal matak gering... Kituna téh nepi ka babak-babak panungtungan. Dalah semipinal jeung pinalna gé teu lalajo langsung, teu kuat ku tunduh! Lalajo téh isukanana wé. Kairut sotéh ku Klinsmann, gayana basajan sekalé, teu ngariripuh manéh ku setélan jas katut dasina.
Kajadian anu masih ngabuntut tina ieu Piala Dunya, taya lian ti 'héden' Zidane kana dada Materazzi. “Beu, kunaon bet nepi ka kitu..?” gerentes téh. “Pasti Zidane kapancing...” gerentes téh ngémbohan deui...
Enya atuh da, dina maén bal mah, moyok (kaasup anu eusina teu uni, ngahina séké sélér atawa sabangsana) téh sigana hiji-hijina jalan pikeun mudalkeun kakesel atawa ngahaja mancing émosi lawan nalika maén (asal ulah kadéngé ku wasit wé, da lamun kadéngé mah bisa jadi masalah ogé). Sigana mah kitu anu kaalaman ku Zidane téh. Éta wé, isukna, dina koran geus aya koméntar ti pamaén séjén yén aya pamaén nu pinter mancing émosi lawan, sabar gé aya watesna, jeung koméntar-koméntar lianna. Média massa luar mah maké jeung aya nu husus nyéwa pamaca gerak biwir sagala, pikeun nebak naon anu diucapkeun ku Materazzi ka Zidane. Ceuk pamaén baladna Zidane, Materazzi téh ngucapkeun kekecapan anu ngahina indung jeung adina Zidane anu awéwé. Aya ogé nu nyebutkeun yén Materazzi téh nyebut Zidane téroris, tapi Materazzi ngabantah. Kieu meureun kekecapanana téh, “Boro-boro nuduh téroris, harti téroris gé kuring mah teu nyaho!” (maenya teuing...).
Sababaraha poé ka tukang, Zidane nyaritakeun kasang tukang kajadianana. Najan teu nyebutkeun kumaha kekecapan Materazzi, tapi intina mah éta pamaén Itali téh geus ngahina indung jeung adi awéwéna, luyu jeung anu diiberkeun ku balad satimna saméméhna. Saha jalmana atuh anu sudi indungna dihina ku batur? Ceuk Zidane gé, “Kuring mah kajeun ditonjok beungeut, batan kudu ngadéngé batur ngahina ka indung atawa adi kuring!”
Lamun téa mah bener Materazzi geus nyarita sarupa kitu, kacida hinana anjeun téh, Zzi...


text:
10.1.07
Artos ngantosan
Minggu kamari mah di Jakarta teh ukur beunang dua peuting-dua poe. Hanas ngahajakeun indit leuwih gancang ti biasana, ari pek pagetona kalah dititah ngumpul di Bandung. Horseh we nu aya... Aya jalan komo meuntas, keur meumeujeuhna sono ka nu ditinggalkeun di imah mitoha... Heuheu...
Sakumaha biasa, ari keur kabeneran 'dines' ka Bandung teh sok sakalian laha-loho. Ari anu dilaha-dilohona mah rupa-rupa, ti mimiti scanning nu gareulis dina beus Jatinangor-Dipati Ukur, nepi ka ngapalkeun jalan. Maklum bae, da kuring mah lain urang Bandung. Sakalina nyanyahoanan ulin sorangan ge, sok kalah salah naek angkutan. Jadi, ari hayang aman mah nya biasana sok ngajak pamajikan.
Poe kahiji, sanggeus beres rapat alias meeting di RSHS, di hareupeun PT. Inti, tina beus Dipati Ukur-Jatinangor kuring luncat kana angkot ka Kebon Kalapa-keun (petana mah bayangkeun we Sapiderman luncat ti gedong hiji ka gedong sejenna), da kabeneran dahuan menta dianteur meuli printer. Sanggeus kukulibekan di BEC, printer nu diteang mah euweuh. Aya oge tipe saluhureunana, eta oge ukur aya di dua toko. Mahal nya, euy?!! LX-300+II hargana sajuta satengah, bandingkeun jeung, misalna, Canon Pixma tipe sarebuan.
Poe kadua, indit teh leuwih salse. Rada teu salse soteh pedah bae sieun pas waktuna jumaahan beusna can nepi ka masigit. Untungna teh pas pisan. Jam dua welas kurang saeutik beus Damri nepi ka Pusdai, nya sakalian bae jumaahan di masjid eta, keur mah eukeur geus niat hayang nyimpang ka kiosna Ua Sas di Pasar Cihaurgeulis. Ba'da jumaahan kuring langsung ka kios, kasampak Si Ua suwung. Ceuk baladna nu kios gigireun mah cenah paling oge keur neangan dahar. Teu sabaraha lila, enya bae, si Ua norojol bari mawa rambutan sababaraha beungkeut. Atuh.... ngadekul!!! Harita mah ngobrol jeung si Ua teh rada garing, sabab keur euweuh isu anu 'hot', sabulangbentor bae. Jam dua leuwih kuring indit deui, bareng jeung si Ua. Si Ua ieu mah bisnis teh sok sakarepna: purun hayu, ari hoream mah nya ngke deui bae... Heuheu... Nyaritana mah cenah rek terus balik si Ua teh, tapi duka teuing ari nu sabenerna mah, boa-boa rek ka Si Lang atawa Si Geu... Heuheu... Gosseeeeeeppp.......
Ti hareupeun pasar clak tumpak angkot ka Ciroyom-keun, da rek ka RSHS deui. Geus panggih jeung nu rek ditepungan, kuring langsung balik deui naek angkot nu ka Cicaheum-keun ti Jln. Pasir Kaliki hareupeun RSHS. Naek teh bareng jeung awewe (sebut bae 'Si Ema') nu angkaribung ku babawaan. "Ke sakedap, sakeresek deui," ceuk Si Ema pas bulak balik ngunjalan babawaanana kana jero angkot. Someah pisan. Ari kuring mah geus tiheula naek, diuk na bangku hareup, 'di samping pak kusir yang sedang bekerja' ceuk penyanyi cilik mah.
Lebah pertelon Cihampelas-Siliwangi-Ciumbuleuit, Si Ema menta turun. "Owh, urang pasar dieu meureun Si Ema teh," kuring ngagerentes. Pas ngasongkeun ongkos, Si Ema ngasongkeun duit dua rebu rupia, bari song deui sarebu. "Nuhun, tah ieu artos ngantosan," ceuk Si Ema. Kusabab kuring diuk di hareup, ngasongkeun & nampa duit teh pas hareupeun beungeut pisan. Bari rada molohok, kuring ukur bisa cruk-crek jero hate. Nu dagang di pasar leutik tradisional, nu pangalana ge sigana teu sabaraha, mani ku bageur. Make jeung mere 'artos ngantosan' sagala. Jadi 'hayang era', sabab kalan-kalan kuring mah pasea jeung nu boga angkutan teh, melaan duit sababaraha perak... Nu kitu meureun jalma soleh teh, nya... Tetep getol digawe najan geus umuran. Tetep berehan jeung someah najan pangalana teu loba... Mun teu salah mah jalma model kitu anu leungeunna kungsi dicium ku Kangjeng Rosul teh... Anu leungeunna karadas tapak digawe...
Sakumaha biasa, ari keur kabeneran 'dines' ka Bandung teh sok sakalian laha-loho. Ari anu dilaha-dilohona mah rupa-rupa, ti mimiti scanning nu gareulis dina beus Jatinangor-Dipati Ukur, nepi ka ngapalkeun jalan. Maklum bae, da kuring mah lain urang Bandung. Sakalina nyanyahoanan ulin sorangan ge, sok kalah salah naek angkutan. Jadi, ari hayang aman mah nya biasana sok ngajak pamajikan.
Poe kahiji, sanggeus beres rapat alias meeting di RSHS, di hareupeun PT. Inti, tina beus Dipati Ukur-Jatinangor kuring luncat kana angkot ka Kebon Kalapa-keun (petana mah bayangkeun we Sapiderman luncat ti gedong hiji ka gedong sejenna), da kabeneran dahuan menta dianteur meuli printer. Sanggeus kukulibekan di BEC, printer nu diteang mah euweuh. Aya oge tipe saluhureunana, eta oge ukur aya di dua toko. Mahal nya, euy?!! LX-300+II hargana sajuta satengah, bandingkeun jeung, misalna, Canon Pixma tipe sarebuan.
Poe kadua, indit teh leuwih salse. Rada teu salse soteh pedah bae sieun pas waktuna jumaahan beusna can nepi ka masigit. Untungna teh pas pisan. Jam dua welas kurang saeutik beus Damri nepi ka Pusdai, nya sakalian bae jumaahan di masjid eta, keur mah eukeur geus niat hayang nyimpang ka kiosna Ua Sas di Pasar Cihaurgeulis. Ba'da jumaahan kuring langsung ka kios, kasampak Si Ua suwung. Ceuk baladna nu kios gigireun mah cenah paling oge keur neangan dahar. Teu sabaraha lila, enya bae, si Ua norojol bari mawa rambutan sababaraha beungkeut. Atuh.... ngadekul!!! Harita mah ngobrol jeung si Ua teh rada garing, sabab keur euweuh isu anu 'hot', sabulangbentor bae. Jam dua leuwih kuring indit deui, bareng jeung si Ua. Si Ua ieu mah bisnis teh sok sakarepna: purun hayu, ari hoream mah nya ngke deui bae... Heuheu... Nyaritana mah cenah rek terus balik si Ua teh, tapi duka teuing ari nu sabenerna mah, boa-boa rek ka Si Lang atawa Si Geu... Heuheu... Gosseeeeeeppp.......
Ti hareupeun pasar clak tumpak angkot ka Ciroyom-keun, da rek ka RSHS deui. Geus panggih jeung nu rek ditepungan, kuring langsung balik deui naek angkot nu ka Cicaheum-keun ti Jln. Pasir Kaliki hareupeun RSHS. Naek teh bareng jeung awewe (sebut bae 'Si Ema') nu angkaribung ku babawaan. "Ke sakedap, sakeresek deui," ceuk Si Ema pas bulak balik ngunjalan babawaanana kana jero angkot. Someah pisan. Ari kuring mah geus tiheula naek, diuk na bangku hareup, 'di samping pak kusir yang sedang bekerja' ceuk penyanyi cilik mah.
Lebah pertelon Cihampelas-Siliwangi-Ciumbuleuit, Si Ema menta turun. "Owh, urang pasar dieu meureun Si Ema teh," kuring ngagerentes. Pas ngasongkeun ongkos, Si Ema ngasongkeun duit dua rebu rupia, bari song deui sarebu. "Nuhun, tah ieu artos ngantosan," ceuk Si Ema. Kusabab kuring diuk di hareup, ngasongkeun & nampa duit teh pas hareupeun beungeut pisan. Bari rada molohok, kuring ukur bisa cruk-crek jero hate. Nu dagang di pasar leutik tradisional, nu pangalana ge sigana teu sabaraha, mani ku bageur. Make jeung mere 'artos ngantosan' sagala. Jadi 'hayang era', sabab kalan-kalan kuring mah pasea jeung nu boga angkutan teh, melaan duit sababaraha perak... Nu kitu meureun jalma soleh teh, nya... Tetep getol digawe najan geus umuran. Tetep berehan jeung someah najan pangalana teu loba... Mun teu salah mah jalma model kitu anu leungeunna kungsi dicium ku Kangjeng Rosul teh... Anu leungeunna karadas tapak digawe...
Ditulis ku Iskandar Adnan ping 10.1.07
Langganan: Posting Komentar (Atom)


text:
Hasil Pencarian
Hasil pencarian untuk kata kunci aniaya (5)
- NADOMAN NURUL HIKMAH, DARAS I (bagian 4)Al Baqarah (Surat Kadua) - Ayat 51 d/k 66
17 Feb 2003 - 5:45 am
31. ULAH NURUTAN JELEMA ANU DOLIM (:2/51,52) - rhs, 1 Syawal 1421 H
- Nu dolim tong diturutan, baheula geus kaalaman,
umat jaman Nabi Musa, nyarembah arca berhala.
- Padahal geus dielingan, ku Nabi Musa utusan,
dina Toret geus diserat, Alloh maparin amanat.
- Urang ge jaman ayeuna, kade ulah kitu peta,
gawe ngumpul-ngumpul harta, harta dijieun berhala.
- Mun rumaos nyorang lepat, atuh kedah gancang tobat,
da Alloh mah Maha Heman, ngahapunten kalepatan.
- Nu dolim tong diturutan, baheula geus kaalaman,
- CARITA PARAHIYANGAN
30 Nov 2001 - 1:06 am
Carita Parahiyangan teh hiji naskah kuno titilar Karuhun Urang sunda ti Galuh anu pohara munelna, ieu naskah teh luhur pisan ajen sajarahna, teu eleh ajenna najan dibandingkeun jeung pararaton atawa Nagarakretagama, nyaeta anu nyaritakeun hal ihwal katut kaayaan Singasari jeung Majapahit.
Carita Parahyiangan eusina nyarsilahkeun kaayaan pulo Djawa anu nyurug ka bagian Beulah kulon jeung sabagian ka Beulah Wetan; malah nyarsilahkeun Raja Sanjaya basa angkat ti Galuh ka tatar Wetan.
Tempat-tempat atawa daerah anu ditulis dina ieu naskah Carita Parahiyangan sabagian parantos kaungsi raratanana, sarta ti eta tempat-tempat teh loba bahan-bahan sejenna anu bias diguar.
- SAWANGAN KANA AJEN INAJEN NU DIKANDUNG DINA KECAP SUNDANumutkeun Leksikografis, Etimologis, Semantis, Heurmanetik
14 Sep 2001 - 12:00 am
Upami dietang kecap Sunda teh numutkeun papayan etimologi aya 25 hartos. Tiasa jadi baris nambihan deui saupami leukeun mapay kamus basa sanesna, upami bae dina kamus Basa Kawi-Perancis, hartos kecap Sunda nya eta Kacida pisan endahna tur hejo ngemploh (Viviane Sukanda Tessier, dina diskusi pengamat Kabudayaan, 1990).
- PERISTIWA JAWA BARAT TAHUN 2000(Nu Aheng di Tatar Sunda)
22 Aug 2001 - 12:00 am
Peristiwa yang terjadi di Jawa Barat sepanjang tahun 2000.
- Tujuh Welas PupuhRumpaka: Drs.R.H. Hidayat Suryalaga
22 Aug 2001 - 12:00 am
Kanggo nyusun rumpaka pupuh, kedah ditarekahan supados luyu sareng jiwa pupuh anu jumlahna aya tujuh welas.
Pupuh Kinanti, Sinom, Asmarandana jeung Dangdanggula ilahar disebut Pupuh Ageung. Naon wae anu sanesna? Mangga aos anu langkung lengkepna.


text:
Bruce Willis
Walter Bruce Willis atawa Bruce Willis (gumelar di Idar-Oberstein, Jérman Kulon, 19 Maret 1955).[rujukan?] Willis mimiti dipikawanoh ku masyarakat téh dina sérial tipi hit Moonlighting (1985-1989) sarta peranna minangka John McClane dina sérial pilem Die Hard (1988).[rujukan?] Dina sajarah pribadina, Willis pernah nikah jeung aktris Demi Moore, sanajan antukna mah pakawinanana téh kudu pipirakan, sanggeus lumangsung salila 13 taun.[rujukan?] Willis jeung Demi ceré dina tanggal 28 Oktober 2000.[rujukan?] Saméméhna ogé Willis pernah hubungan jeung aktris Lara Flynn Boyle sarta béntang modél Maria Bravo Rosado.[rujukan?] Antukna Willis nuturkeun tapak mantan pamajikanna, Demi Moore pikeun nikah.[rujukan?] 22 Maret 2009, Willis resmi nikah jeung kakasihna, Emma Heming.[rujukan?] Dina tungtung taun 1990, Willis pernah medalkeun album pop-blues, The Return of Bruno, kaasup dijerona single andalanna Respect Yourself.[rujukan?]


text:
Assosiasi Penyelenggara Pendidikan Khusus Berkebutuhan Khusus Indonesia (AP2KBKI) gawe bareng jeung Program Pasca Sarjana Universitas Islam Nusantara (Uninus) poe Sabtu 6 April 2013 lumangsung di lantai tilu aula kampus Jl.Soekarno-Hatta No.530 Bandung ngayakeun kagiatan acara lokakarya nasional nyokot tema “ Implementasi Kebijakan Kemendikbud Tentang Pendidikan Khusus & Layanan Khusus “. Kagiatan acara lokakarya nu diiluan 350 peserta ngawengku penyelenggara Sekolah Luar Biasa (SLB)/yayasan, kepala sekolah,guru,orang tua SLB dipandu (MC) Dr.Ai Setiawati,M.M,P.d Kepala SLB Gemilang kota Bandung diluuhan Ketua Panitiana Dra.Aufa Wilda Kepala SLB Azzakiyah kota Bandung, rektor Uninus Dr.H.Didin Wahidin M.Pd,P,Pembina AP2KBKI pusat Dr.H.Ahmad Basri Nursikumbang M.Pd ngadugikeun biantarana ,Sekjen Dewan Pengurus Pusat (DPP) AP2KBKI Drs.H.Rajaminsyah,M.M.Pd, Direktur Program Pasca Sarjana Uninus Prof.Dr.H.Achmad Sanusi,SH,M.PA ngadugikeun materi “ Sistem & Nilai-nilai yang dikembangkan & implementasi dalam kurikulum Anak Berkebutuhan Khusus (ABK)”
Oge dina ieu kasempetan hadir Dr.Samsi M.M.Pd ti Direktorat Pembinaan Pendidikan Khusus & LayananKhusus (PPKLK) Dikdas Kemedikbud RI sarta Direktur Pembinaan Pendidikan & Tenaga Kependidikan (P2TK) Ditjen Kemendikbud RI Dr.H.Subahi Idris,M..Pd ngadugikeun materi “ Kebijakan & Pengembangan Standar Dalam draft kurikulum pendidikan ABK “ sakalian masrahkeun sacara simbolik bantuan dana pendidikan atawa beasiswa ngawakilan tina sajumlah 90 mahasiswa sejenna nyaeta ka ka Afmeria Pimda Mediata jeung Iqbal Nurhasan ti program Sarjana (S1) Pendidikan Luar Biasa (PLB) Uninus sarta Dewi Gusti Mulya Amperawati S.Pd jeung Riki Yoga Rahayu S.Pd ti program Magister (S2) PLB Uninus.
Numutkeun Drs.H.Rajaminsyah,M.M.Pd netelakeun ka Koran Giwangkara tujuan diayakeun lokakarya ieu teh nyaeta lian ti dina raraga ngarojong pikeun sakabeh elemen masarakat sangkan beuki mikawanoh kana pelaksanaaan pendidikan anak berkebutuhan khusus sarta minangka sarana keur nyebarluaskeun akses informasi pendidikan berkebutuhan khusus sarta bisa dijadikeun sarana interaksi langsung antara penyelenggara pendidikan anak berkebutuhan khusus bisa nyaluyukeun jeung 8 standar nasional pendidikan Indonesia nu geus ditetepkeun ku pemerintah .nyaeta standar kompetensi lulusan,standar isi,standar proses,standar pendidik & tenaga kependidikan,standar sarana prasarana,standar pengelolaan pendidikan,standar pembiayaan pendidikan jeung standar penilaian pendidikan..Ku diayakeun seminar ieu diharepkeun bisa ngarojong pendidikan anak berkebutuhan khusus di Indonesia nepi ka 100 % ,kulantaran kiwari kakara 31 %.
Sangkan saluyu jeung standar tenaga pendidikan & tenaga kependidikan hususna boh tenaga pendidik mibanda basis PLB jeung keahlian khusus diusahakeun mibanda ka PLB an sarta tenaga pendidik nu mibanda basis umum di program pendidikan inklusi dibere ka PLB an sarta tenaga pendidik nu mibanda basis umum dibere pengetahuan psikologis perkembangan & abnormal/pengetahuan oropedagokik”. Nyakitu hal sejenna saperti guru nu mibanda dedikasi kreatif sangkan mampu ngarobah ABK ka arah nu positip jeung konstruktif bari jeung perlu tuluy dimekarkeun sacara lengkep saranana,media pembelajaran, alat bantu,labolatorium nu dibutuhkeun ABK nu dinamnis ,efisien jeung efektif.
Satuluyna inyana ngainformasikeun minangka conto kiwari jumlah penyelenggara pendidikan,peserta didik,guru jeung dana,sarana pendidikan layanan ABK swasta leuwih loba tinimbang nu aya di pemerintah hal ieu saperti data kaunggel dina makalah ti Disdikbud Provinsi Jawa Barat nyaeta “ Rencana Strategi Pengembangan Pendidikan Bagi Anak Berkebutuhan Khusus (ABK) di Jawa Barat “ jumlah SLB di Jabar taun 2013 nyaeta aya 38 SLB Negeri, 291 SLB swasta, 290 Sekolah Penyelenggara pendidikan Inklusif ngawengku 201 SD,48 SMP,41 SMA, 56 sakola penyelengara pendidikan CIBI ngawengku 13 SD,16 SMP,27 SMA 23Sekolah Penyelenggara Pusat Sumber (Resource Center),4 Sekolah Penyelenggara Centra PKPLK jeung 5 sekolah Penyelenggara bersertifikat ISO..Sedengkeun populasi jumlah penduduk Jawa Barat nurutkeun BPS 2012 kurang leuwih 45.000.000 jiwa,ari Jumlah Anak Usia sekolah 7 – 18 taun aya 7.504.266 sarta jumlah Anak Berkebutuhan Khusus (2,5 % tina Jumlah Anak Usia Sekolah atawa kurang leuwih 187.607 jiwa (Suherman.S).-


text:
Hasil Pencarian
Hasil pencarian untuk kata kunci ceuli (9)
- Landong Baeud 1Ku : M. Nana Munajat Dahlan
3 Apr 2005 - 10:26 am
Ceuk kolot mun lalajo wayang golek poma ulah balik mun ki dalang can cacap nutugkeun carita. Mun di pungpang atawa ngalanggar kana eta caritaan bakal dipegat ku sandekala.
Eta oge lain teu inget kana eta caritaan, balik soteh inget kana dagangan nu kudu diiderkeun ka pasar subuh-subuh. Matak Jang Usro maksakeun balik jam dua welas peuting dina tengah garapan dalang.
- UPACARA NGARAS INgawasuh Dampal Sampean Ibu & Rama ku Putrana dina Runtuyan Upacara Nikah Adat Sunda
7 Oct 2002 - 1:39 am
Dina danget ayeuna, upacara Ngaras, parantos prah diaranggo, pangpangna ku juru rias, sareng para ahli nu ngajejeran upacara nikah adat Sunda boh di dayeuh boh di pilemburan. Malah parantos ngawitan aya seler bangsa (etnis) non Sunda, anu "kabita" ku upacara ngaras. Dugi ka-anjeunna palay ngalaksanakeun upacara ngaras nalika nikahkeun putra-putrana. Sim kuring pribadi nyiptakeun upacara ngaras teh taun 1983. Ti harita mah kaetang sering ngajejeran acara ngaras di lingkungan urang Sunda, kantos oge ngalaksanakeun upacara ngaras di lingkungan kulawarga (etnis) Betawi, Jawa, Padang, Batak, Menado, Bengkulu, Palembang, malah kantos nu salasawios pangantenna bangsa Perancis, Amerika, Jepang sareng Cina, nanging anu parantos ngagem agama Islam; margi ieu upacara ti awitna mula pamianganana teh tina ajen-inajen anu Islami.
- NGARAN RUPA-RUPA OMONGAN
11 Jul 2002 - 5:29 am
Rupa-rupa omongan ieu teh mindeng dipake dina paguneman sapopoe. Aya nu ngaharewos, hohoak, kunyam-kunyem jeung kukulutus. Kitu deui aya oge anu sosoak jeung hog hag enggoning cumarita teh.
Kumaha kabeungharannana kecap-kecap dina Basa Sunda ieu teh? Tah, pikeun ngalarapkeunana tangtu urang perlu jentre tur merenah. Ieu rupa-rupa omongan anu biasa dipake dina paguneman sapopoe. Rupa-rupa omongan ieu oge ngebrehkeun ayana kabeungharan.
- BEREGEJED III
15 May 2002 - 1:56 am
Waktu Ki Sanip keur ngasuh incuna anu umur lima taun, kalayang teh aya langlayangan leupas luhureunana.
"Udag, Ki, Udag!" ceuk incuna bari nyurung-nyurung incuna.
Sabenerna Ki Sanip teh geus kolot, geus bongkok.
Leumpang ge dongko komo ieu kudu lumpat. Tapi dasar nyaah ka incu, ngan beretek we manehna lumpat ngudag langlayangan. Tapi hanjakal teu hasil.
Bari renghap ranjung manehna nyamperkeun incuna.
"Lapur Cu, teu kaudag."
"Tuda Aki mah salah. Lumpatna bari jeung dongko sagala. Pan geus puguh langlayangan mah diluhur, teu kudu dodongkoan siga neangan duit leungit, Ki!" ceuk incuna, ngagelendeng semu nu keuheul pisan.
- TATAKRAMA BASA SUNDAKu: Drs. H.R. Hidayat Suryalaga
11 Mar 2002 - 3:42 am
Undak-Usuk Basa Sunda anu dina Kongres Basa Sunda taun 1986 di Cipayung Bogor disebut TATAKRAMA BASA SUNDA teh upama dijumlahkeun mah aya dalapan tahapan (ragam). Sanajan Konferensi Kebudayaan Sunda I di Bandung jeung Kongres Basa Sunda VII di Garut ngusulkeun supaya Tatakrama Basa Sunda (UUBS) cukup dua tahap bae nyaeta RAGAM HORMAT jeung RAGAM LOMA, tapi dina hirup kumbuh sapopoe mah masih keneh digarunakeun TILU TAHAP/RAGAM.


text:
HASIL GEMPUNGAN TÉHNIS RIKSA BUDAYA SUNDA 2016
KEMIS, 10 MARET 2016
PASANGGIRI MACA SAJAK
ü Pasanggiri
Maca Sajak dilaksanakeun dinten Senen, 21 Maret 2016 tabuh 08.00 WIB dugika
réngsé di Gedung PKM Lt.2 (Gd. Geugeut-Winda) UPI.
ü Katangtuan
Umum jeung Katangtuan Husus teu aya parobahan
ü Pamilon
nya éta siswa/siswi SMP satata jeung SMA satata sa-Jawa Barat
ü Unggal
sakola maksimal ngirimkeun dua patandang
ü Jumlah
pamilon diwatesanan nya éta 40 urang tiap tingakatan sakola, jumlah pamilon
tingkat SMA : 40 urang , tingkat SMP: 18 urang
ü Daftar
ulang dikawitan ti tabuh 07.00 WIB
ü Nomer
patandang dipasihkeun nalika daptar ulang
ü Urutan
midang ditangtukeun nalika prungna pasanggiri (dikoclok, dicalukan ku MC)
ü Pamilon
kudu hadir 15 menit saméméh kagiatan dimimitian, pamilon nu teu hadir dina
waktuna dianggap ngundurkeun diri.
ü Pamilon
nu geus dicalukan tilu kali teu aya waé, urutan tandang dikatukangkeun.
ü Saupama
patandang teu datang kénéh waé, patandang dianggap ngundurkeun diri
ü No
tandang kudu salawasna katingali ku girang pangajén.
ü Patandang
diwajibkeun maké saragam sakola
ü Teu
aya parobihan dina antologi sajak
ü Aspék
nu diajén ngawengku: Wirasa (pasemon, rindat,rigig), Wiraga (penguasaan
panggung) jeung Wirahma (artikulasi, intonasi, nada, témpo).
ü Patandang
midang teu ngagunakeun mic.
ü Ngeunaan
waktu tampilna disaluyukeun jeung situasi. Saupama waktuna masih panjang ka
waktu dzuhur, dilajengkeun langsung ka tingkat SMA. Tapi saupama geus asup waktu dzuhur, tingkat
SMA dilanjutkeun tabuh 13.00 WIB.
PASANGGIRI TEMBANG PUPUH
ü Pasanggiri
Pupuh dilaksanakeun dinten Rebo, 23 Maret 2016 tabuh 08.00 WIB dugika réngsé di
Gedung PKM Lt.2 (Gd. Geugeut Winda) UPI.
ü Patandang
nya éta siswa/siswi SMP satata jeung SMA satata sa-Jawa Barat
ü Jumlah
wawakil unggal sakola teu leuwih ti dua urang, tiasa hiji istri, hiji pameget
atanapi salah sahijina.
ü Jumlah
patandang tingkat SMA satata ; 20 urang pameget , 20 urang istri, tingkat SMP
satata: 11 urang pameget, 9 urang istri.
ü Daftar
ulang dikawitan ti tabuh 07.00 WIB. Dipiharep pamilon tos réngsé daftar ulang
tabuh 07.30 WIB dilajengkeun kana cék sora sareng pamirig.
ü Batas
waktu kanggé cék sora sareng pamirig 15 menit sateuacan pasanggiri dikawitan.
Pasanggiri dikawitan tabuh 08.00 WIB di Gedung PKM Lt. 2 (Gd. Geugeut Winda)
UPI.
ü Pamirig bébas (tiasa nyiapkeun ti
séwang-séwangan). Panata calagara nyayogikeun pamirig kalawan surupan nu
dianggé surupan 56, saluareun surupan 56 mangga tiasa nyandak séwang-séwangan.
Tapi, saupami badé nganggé pamirig ti pihak panata calagara sedengkeun surupan
nu diangge saluareun surupan 56 mangga konfirmasi sateuacan hari H pasanggiri
pupuh.
ü No
patandang dipasihkeun nalika daftar ulang.
ü Urutan
midang patandang ditangtukeun nalika prungna pasanggiri (dikoclok ku MC).
ü Saupama
patandang dicalukan tilu kali teu datang waé, urutan midang dipindahkeun ka
tukang.
ü Saupama
teu datang kénéh waé, patandang dianggap gugur.
ü No
tandang kudu salawasna katingali ku girang pangajén.
ü Patandang
diwajibkeun ngagunakeun pakéan adat Sunda.
ü Nalika
daftar ulang patandang kudu ngalaporkeun pupuh naon anu baris dipidangkeun.
ü Pupuh
Lalaki : Pupuh tingkat SMP : Asmarandana, Gambuh
Pupuh
tingkat SMA : Sinom, Dangdanggula
ü Pupuh
Awéwé : Pupuh tingkat SMP : Maskumambang, Juru Demung
Pupuh
tingkat SMA : Sinom, Dangdanggula
ü Rumpakana
mangga waé badé nganggé “pada” nu ka sabaraha waé dilajeng sekar merdika
sabalikan, sekar tandakna ogé sabalikan.
ü Pinunjul
katégori SMP katangtosanana tetep dipisahkeun antara pinunjul istri jeung
pameget sok sanajan kuota teu nyumponan.
ü Dina
panambih : teu jadi pasualan ngeunaan guru lagu, jeung patandang kudu bisa mensiasati pedotan dina unggal
padalisan.
ü Panata
calagara ngabébaskeun ngeunaan arkuh pupuh dina ngahaleuangkeunana (moal matak
ngurangan nilai).
ü Pupuh
nu dipaké nya éta pupuh Buhun kitu deui musikna ngagunakeun kacapi standar,
sanés instrumen kréasi.
ü Teknis
midangna:
Katégori pupuh pameget dilajeng ka pupuh
istri tingkat SMP.
Katégori SMA bisa daftar ulang rada
siang ti waktu daftar ulang pikeun tingkat SMP satata.
Ngeunaan waktu tampilna
disaluyukeun jeung situasi. Saupama waktuna masih panjang ka waktu dzuhur,
dilajengkeun langsung ka tingkat SMA.
ü Révisi
Rumpaka:
a.
Pupuh Dangdanggula
Pada ka-1 padalisan ka-2 kecap tendon
diganti ku kecap tandon.
Pada ka-1 padaliasan ka-7 “sangkan
unggul nanjung” nu leresna.
Panambih Pupuh Dangdanggula kecap Lambing
janten Lambang.
b.
Pupuh Jurudemung
Pada ka-2 padalisan ka-3 kedahna
dieusian ku “ngawenangkeun sagalana”, nu tadina
padalisan ka-2 janten padalisan
ka-4.
PASANGGIRI NULIS
AKSARA SUNDA
ü Pasanggiri
Nulis Aksara Sunda dilaksanakeun dinten Senen, 21 Maret 2016 tabuh 08.00 WIB
dugika réngsé di Auditorium B Lt.4 Gedung FPBS UPI.
ü Pamilon
nya éta siswa-siswi SMA satata sa-Jawa Barat.
ü Pamilon
teu diwatesanan. Jumlah pamilon aya 77 urang.
ü Daftar
ulang dikawitan ti tabuh 07.00-07.30 WIB.
ü Nomer
patandang dipasihkeun nalika daftar ulang.
ü Tempat
diuk diluyukeun jeung nomer patandang.
ü Pamilon
kudu hadir 20 menit saméméh psanggiri dikawitan. Pamilon anu elat datangna,
miboga hak keur neruskeun pasanggiri kalayan teu disadiakeun waktu tambahan.
Pamilon nu teu hadir dianggap ngundurkeun diri.
ü Pamilon
migawé soal dina wangun tinulis.
ü Wangun
soal mangrupa transliterasi (dina wangun dongéng) jeung soal dikté jumlahna 10
soal (dibacakeun,).
ü Waktu
pikeun soal dikté 20 menit, transliterasi 90 menit.
ü Aksara
nu dipaké nya éta tina buku panduan nu disadiakeun ku panata calagara.
ü Alat
tulis (kertas, pulpén) disadiakeun ku panata calagara.
ü Pamilon
dipahing mawa buku aksara Sunda atawa sumber lianna.
ü Pamilon
dipahing ngaganggu, niron atawa gawé bareng jeung patandang séjén.
ü Saupama
kapanggih gawé bareng atawa niron ti nu séjén, mangka éta patandang dicirian ku
panitén (pengawas) anu saterusna bakal didiskualifikasi.
ü Aspék
penilaian ngawengku ketepatan/ kaépektipan
jeung karapihan.
ü Aksara
nu diropéa /da/ jeung /ja/ maké anu dina buku panduan.
ü Révisi
ngeunaan panghulu, maké anu aya cecengklukan ka handap.
ü Pamilon
maké saragam sakola.
PASANGGIRI MACA WARTA
ü Pasanggiri
Maca Warta dilaksanakeun dinten Salasa, 22 Maret 2016 tabuh 08.00 WIB dugika
réngsé di Auditorium B Lt.4 FPBS UPI.
ü Pamilon
nya éta siswa/siswi SMA satata sa-Jawa Barat.
ü Unggal
sakola maksimal ngirimkeun dua patandang.
ü Jumlah
pamilon diwatesanan nya éta 40 urang. Jumlah pamilon pasanggiri maca warta aya
40 urang nu hartina nyumponan kana kuota.
ü Nomer
patandang dipasihkeun nalika daftar ulang.
ü Daftar
ulang dikawitan tabuh 07.00-07.30 WIB.
ü Urutan
midang jeung naskah nu kudu dibacakeun patandang dikoclok ku MC.
ü Pamilon
kudu hadir 15 menit saméméh kagiatan dimimitian, pamilon nu teu hadir dianggap
ngundurkeun diri.
ü Pamilon
nu dicalukan tilu kali teu aya waé, urutan midang di katukangkeun. Saupama teu
datang kénéh waé dianggap ngundurkeun diri.
ü Aspék
nu diajén ngawengku : body language, pasemon,artikulasi,intonasi,nafas/témpo,
volume sora.
ü Pasanggiri
Maca Warta kabagi dua jirangannya éta babak penyisihan jeung babak final.
ü Babak
Penyisihan: pamilon dibagikeun 4 naskah dina gempungan téhnis anu sakabéh
naskah kudu dibaca/diteuleuman. Téhnis dina hari-H warta nu dipidangkeun nya
éta salahsahiji tina opat naskah éta kalayan dikoclok ku MC.
ü Dina
babak final dipilih 10 pamilon.
ü Dina
babak final disadiakeun 10 naskah warta anu hartina 10 pamilon nu kapilih bakal
meunang naskah warta anu béda-béda.
ü Naskah
dina babak final bisa dibuka saacan midang (dibéré waktu 3 menit pikeun
neuleuman éta naskah warta).
ü Patandang
maké saragam sakola.
PASANGGIRI
NULIS KARYA POPULÉR
ü Waktu
pendaftaran diperpanjang dugi ka 19 Maret 2016
ü Genre
PNKP: artikel
ü Ditulis
maké basa Sunda
ü Téma
ngeunaan kabudayaan kalawan sub téma ngawengku : basa, sistem élmu pangaweruh,
sistem téknologi, sistem réligi/kapercayaan jeung kasenian.
ü Naskah
artikel ditulis 2-4 kaca.
ü Basa/diksi
nu dipaké babari dipikaharti.
ü Basa
nu dipaké luyu jeung palanggeran éjahan basa.
ü Format
panulisan : 1). Jenis huruf Times New
Roman; 2.) Ukuran Huruf/Font : 12 ; 3). Line space : 1.5 ; 4). Rata
kiri-kanan, 5). Kertas A4, 6). Margin Portrait
(Top:3cm, Bottom:2cm, Left:3 cm, Right:2cm).
ü Naskah
artikel mangrupa naskah orisinil hasil karya sorangan.
ü Eusina
teu patali jeung unsur SARA.
ü Kakritisan
kana pasualan nu diguar ogé dina ngungkulan éta pasualan (solusi nu inovatif).
ü Minimal
ngirimkeun hiji karya.
ü Naskah
dikirim dina wangun soft file (.doc/ .docx / .pdf) dilampirkeun ogé tanda
pengenal + bukti transfer ka email rbspnkp@gmail.com
ü Waragad
nu dipundut 30.000 ditransfer ka Rekening BRI 442301008850534 atas nama Tita
Oktavian.
ü Pendaftaran
via SMS maké format Wasta-kalungguhan-email kirim ka 087-722-678-668 (Citra).
ü Hadiah
pinunjul ka-1 : Rp.500.000 + Sertifikat
ü Hadiah
pinunjul ka-2 : Rp. 400.000 + Sertifikat
ü Hadiah
pinunjul ka-3 : Rp. 350.000 + Sertifikat
ü Artikel
pinunjul ka 1-3 bakal dimuat di média cétak.
ü Sadaya
pamilon PNKP kéngéng E-Sertifikat nu baris dikirim kana email pamilon.
PASANGGIRI NGADONGÉNG
ü Pasanggiri
Ngadongéng dilaksanakeun dinten Salasa,22 Maret 2016 di Gedung PKM Lt.2 (Gd.
Geugeut-Winda) UPI tabuh 08.00 dugika réngsé.
ü Patandang
nya éta siswa/siswi SMP satata jeung SMA satata sa-Jawa Barat.
ü Jumlah
Patandang tingkat SMP : 16 urang, tingkat SMA : 40 urang.
ü Patandang
kudu hadir 15 menit saméméh pasanggiri dikawitan.
ü Daftar
ulang dilaksanakeun ngawitan tabuh 07.00-07.30 WIB.
ü Nomer
patandang dipasihkeun nalika daftar ulang.
ü Urutan
midang dikoclok ku MC.
ü Téma
dongéng tingkat SMP : fabel, tingkat SMA : sasakala hiji wewengkon.
ü Patandang
maké saragam sakola.
ü Patandang
teu meunang mawa téks nalika midang.
ü Nalika
patandang dicalukan tilu kali teu aya waé, urutan midang dipindahkeun katukang.
ü Saupama
teu aya kénéh waé dianggap ngundurkeun diri.
PASANGGIRI CERDAS
CERMAT BASA SUNDA
ü Pasanggiri
Cerdas Cermat Basa Sunda (CCBS) dilaksanakeun dinten Kemis, 24 Maret 2016 di
Gedung PKM Lt.2 (Gd.Geugeut-Winda) UPI.
ü Jumlah
pamilon aya 20 grup, anu dina 1 grup ngawengku 3 urang.
ü Daftar
ulang dikawitan tabuh 07.00-07.30 WIB
ü Patandang kudu hadir minimal
15 menit méméh acara dikawitan.
ü Patandang dianggap
ngundurkeun diri (WO) nalika 15 menit acara geus dikawitan teu datang, tur geus
dicalukan 3 kali teu datang kénéh waé.
ü Patandang teu meunang
ngaganggu patandang séjén.
ü Patandang teu meunang mawa
catetan atawa hp.
ü Pangaping dipahing mantuan patandang.
ü Jiranganna kabagi 3; 1)
Penyisihan, 2) Semi Final, 3) Final
ü Unggal Jirangan aya tilu sési ; 1) Sesi Pertanyaan poko*, 2) Sesi Pertanyaan lemparan*, 3) Sesi
Pertanyaan rebutan*.
ü Ngagunakeun sistim gugur.
ü Soal dipilih nalika rék tandang.
ü Patandang dibéré waktu 15 detik pikeun ngajawab
patalékan, jawaban nu geus dikonci teu bisa diganti.
ü Lumangsungna Pasanggiri
dipingpin ku Moderator oge disaksian ku Juri Panitén (saksi), nya éta Dosén jeung Pihak Penerbit Buku Sumber (Geger Sunten).
ü Patandang salawasna kudu
tuhu kana katangtuan nu geus ditepikeun.
ü Nomer
tandang ditangtukeun nalika gempungan téhnis.
ü Téknis Pasanggiri:
Acara dibuka ku MC, nu tuluy dipasrahkeun ka Moderator.
Moderator pancénna macakeun soal jeung mingpin
lumangsungna pasanggiri.
Saméméh soal dibacakeun, unggal tim milih heula
salah sahiji Amplop Soal nu sadiakeun ku panata calagara. (ngan aya dina Sési
Pertanyaan Poko, jeung Pertanyaan Lémparan)
Dina Sési Pertanyaan Rebutan, teu sadiakeun Amplop
tapi tos aya salapan patalékan nu kudu dijawab ku para patandang.
Nu pangheulana mencét bél, éta nu boga hak ngajawab
patalékan (Sési Rebutan)
Nu nangtukeun saha nu pangheulana mencét bél, nya
éta kontaktor.
Jawaban dibenerkeun sanggeus disapukan jeung
disahkeun ku juri panitén.
Anapon Katerangan unggal sési aya di handap.
1)
Sési Pertanyaan Poko
Wangun pertanyaan Pilihan Ganda dumasar kana Buku Cahara Basa.
Lobana aya 10 pertanyaan/amplop.
Soal aya dina jero Amplop nu engké dipilih ku Patandang.
Unggal
amplop ngawengku pertanyaan ngeunaan basa, sastra jeung seni budaya.
Poin Bener : 10 poin/soal (lumaku keur unggal jirangan).
2)
Sési Pertanyaan Lémparan
Wangun pertanyaanna uraian pondok kalayan maké stimulus mangrupa gambar dina proyektor.
Lobana aya 3 soal/amplop.
Soal aya dina jero Amplop nu engké dipilih ku Pamilon.
Stimulus Gambarna nya éta gambar-gambar tutuwuhan,
anak sasatoan, kekembangan, atawa kakawihan dina kaulinan barudak.
Poin Bener 10 poin/soal, (mun salah dina jirangan
Final bakal dikurangan poin 5/pertanyaan nu salah dijawab).
3) Sési Pertanyaan Rebutan
Wangun pertanyaanna make media nu
dibawa ku panitia jeung pertanyaan anu dipraktekeun ku patandang.
Lobana aya 9 pertanyaan.
Media nu digunakeunna nya éta pakakas tradisonal, kadaharan, waditra urang Sunda, atawa rumpaka Kawih/pupuh.
Poin Bener : 10 poin/soal, mun salah dikurangan 5 poin/pertanyaan nu
salah dijawab (lumaku keur jirangan Semi Final jeung Final).
Pertanyaan
anu salah dijawab dianggap gugur.
NOMER
TANDANG PASANGGIRI CERDAS CERMAT BASA SUNDA
1.
SMA Darul Hikam
Internasional (19)
2.
SMAN 1 Cililin (20)
3.
MAN 1 Sukabumi (17)
4.
SMK Yadika Sumedang (5)
5.
SMA Telkom (15)
6.
SMK DT (6)
7.
SMAN 1 Bandung (16)
8.
SMA BPI 1 Bandung (9)
9.
SMAN 1 Parongpong (14)
10.
SMAN 1 Garut (13)
11.
SMAN 6 Garut (1)
12.
SMA Khadimul Ummah DT (3)
13.
SMAN 10 Bandung (12)
14.
MA Al-Inayah Kota
Bandung (18)
15.
SMK Islamiyah Kiara
Kuda Ciawi (4)
16.
SMK Sangkuriang 2
Cimahi (2)
17.
SMAN 1 Nagreg (7)
18.
SMAN 18 Bandung (10)
19.
SMAN 11 Garut (11)
20.
SMAN 3 Sukabumi (8)
URUTAN TANDANG (JIRANGAN PENYISIHAN)
1. (SMAN 6 Garut) vs (SMK
Sangkuriang 2 Cimahi) vs (SMA Khadimul Ummah DT) vs (SMK Islamiyah Kiara Kuda
Ciawi) langsung 4 grup ditandingkeun.
2. (SMK Yadika Sumedang)
vs (SMK Daarut Tauhid) vs (SMAN 1 Nagreg)
3. (SMAN 18 Bandung) vs
(SMAN 3 Sukabumi) vs (SMA BPI 1 Bandung)
4. (SMAN 11 Garut) vs
(SMAN 16 Bandung) vs (SMAN 1 Garut)
5. (SMAN 1 Parongpong) vs
(SMA Telkom)vs (SMAN 1 Bandung)
6. (MAN 1 Sukabumi) vs (MA
Al-Inayah Kota Bandung) vs (SMA Darul Hikam Internasional) vs (SMAN 1
Cililin) langsung 4 grup ditandingkeun.
RALAT INFORMASI
Perkawis kawijakan dina RBS 2016 anu nétélakeun yén pinunjul
taun kamari teu tiasa janten patandang deui di lomba sareng tingkat nu sami éta
di ralat janten anu kantos janten pinunjul ka sabaraha waé ogé diwenangkeun
pikeun ngiringan deui pasanggiri dina pasanggiri jeung tingkatan nu sami dina
RBS 2016.
Ralat anu kadua, kanggé penutupan RBS 2016 baris dilaksanakeun
kaping 24 Maret sabada pasanggiri CCBS réngsé. Hatur nuhun kana perhatosanna,
Panata Calagara Riksa Budaya Sunda 2016
Pok, Pék, Prak Nyarita Ku Basa Sunda.


text:
Tahun 1985 mimiti asup sakola pilihanana teh SMA 2 beh deukeut terminal Guntur jeung lamun balik bisa balanja heula ka pasar..harita teh pasar karek diwangun..terus meulah kota garut aya Cimanuk ngaliwatan gigireun sakola, matak waas jeung Cimanuk teu robah nu robah teh jugjleg imah dimana-mana, jadilah dua tempat paling pavorite lamun keur bolos, pasar, terminal atawa ngaliwtan cimanuk mentas tapi harita teh lain muji sorangan, ceunah da si Aa mah kaasup budak pang bageurna..he..he..sakali-kali bolos...
Dugi ka lulus tahun 1988 pastina 100% da baheula mah Ebtanas teh teu siga ayeuna loba teuing manipulasi jeung ngajarkeun barudak tambah belegug, eta alatanana si Aa kaluar ngajar teh nu akhirna bumen jadi ngadosenan di PTS..
Kelas Sos 2 anu dikokojoan Mochammad Syarifuddin ketua kelasna, nu teu lepat linggihna teh di tukangeun kaum, baheula sok remen lamun beres olahraga ti lapangan Jaya Raga sok ngilu mihapekun beteung da sang ketua teh muka lestoran sunda, pangih di facebook alumni padahal geus 23 taun..alhamdulilah karoris janten inohong kapolisian...sareung wali kelasna pak Drs. Dudung Mauluddin duka tah anjeunan masih disakola, pribados mah lebeng jarang ka sakola, ngan ukur ngaliwat lamun balik ka lembur ti Bekasi
Lamun didata mah teu inget babaturan baheula teh aya dimarana..boro-boro aya dokumentasina..rumasa kurang gaul baheula teh biasana pang bangorna, pang pinteurna jeung pang geulisna nu kainget teh..punteun barudak Sos-2 nu teu kasebut..pribados pikun pisan, salian ti Andi Yulian kaleuereusan sakampus di IKIP Bandung, anjeunna janteun pangusaha di Garut, aya Ivul Vulgara, Uus, Wawan Ruswan (sepasang dulu kalau hilang dari kelas), Nandi, Asep Jubaeri (pang kasepna jeung jawara di kelasna, saurna janteun polisi, duka laratanana dimana?)...lamun bidadarina aya Teja Suminar, Wini Dwi Handayani, Enyas Yulianti, Hetti, Enden suharti..sok kelas sos2 masih inget, da behula teh poho teu nyieun buku kenangan jeung nyungkeun bantosanana .nu ngaraos..kelas SOSIAL 2..SMAN 2 Garut angkatan 1988.
Lamun guru nu kainget mah pasti pak Isep Heryana sareung pak Hermawan (orkes), pak Agus (kesenian), bu Ratna (b. Jepang), bu Nunung (matematika), tantu pak Drs. Dudung Mauluddin(sosiologi), bu Kanti,alm, saurna(bahasa inggeris)..duka nu lain lebeng...
Wangunan SMA urang teh teu robah ti baheula oge, tapi SMP nu gigireun janteun ka pimilik ceunah...jeung namina geus robah statusna janteun SMAN 2 Tarogong....sok juragan-juragan pang nambihankeun...nu kaliwat..sakalian lamun boga dokumentasi photo pribadi...kirimkeun ulah sieun diteangan KPK..dijamin dipublikasikeun beh nu lain pada barenta..jeung sobat nu lain di ti jurusan Fisika jeung biologi sami sok...kirimkeun uneuk-uneuk panineungan....keur di SMA Negeri 2 Garut tahun 1988. Cag.


text:
Salaku anu boga hajat, tim Brasil kacida ngadalikeun jalanna ieu tatandang. Babak kahiji dimimitian, tim Brasil langsung nyerang ka gawang tim Kolombia. Seranganana lain ngan ukur dijalankeun ku pamaén hareupna wungkul, tapi ogé ku pamaén tengah (gelandang) jeung pamaén tukang (bék) tim Brasil. Teu anéh pamaén tukang Kolombia, Mario Yepes jeung Cristian Zapata kacida paciweuhna dina nahan panarajang tim Brasil.
Dina menit ka-7, panarajang ti tim Brasil katémbong hasilna. Ngaliwatan tajongan korner anu ditajong ku Neymar, bal tajonganana dihéden ku Thiago Silva nepikeun ka asupna ka gawang Kolombia. 1-0 pikeun Brasil.
Kagulan, tim Kolombia nyobaan males. Dina menit ka-11 Juan Cuadrado mibanda kasempetan pikeun ngagulkeun bal ka gawang Brasil. Hanjakal balna kalahka keuna ka Thiago Silva. Babak kahiji réngsé, euweuh deui gul anu nambahan.
Babak kaduana, tim Kolombia nyobaan nyerang ti heula. Hayangeun males gul tim Brasil. Dina menit ka-55, tajongan Fredy Guarin ampir-ampiran asup ka gawang. Kitu deui tajongan James Rodriguez, masih kénéh henteu jadi gul.
James Rodriguez anu dina tatandang saméméhna kacida alusna kalawan bisa nyitak dua gul ka gawang Uruguay, dina ieu tatandang mah kacida susah dina ngagulkeun bal. Tim Brasil mibanda strategi nalika diserang ku tim Kolombia pasti bakal ngahalangan waé James Rodriguez. Nalika James Rodriguez mawa bal, tilu atawa opat urang pamaén Brasil pasti ngepung ieu pamaén. Antukna kamampuhan James Rodriguez henteu bisa dikaluarkeun sakabéhna.
Saterusna, dina menit ka-69 tim Brasil meunang tajongan bébas. Ieu tajongan téh dicokot ku David Luiz. Tajonganana henteu bisa dihalangan ku pamaén Kolombia kaasup ku kiperna. Antukna jadi gul, 2-0 pikeun Brasil.
Reuwas kusabab katinggaleun dua gul, tim Kolombia langsung ngepung gawang tim Brasil. Tim Kolombia bisa nyitak gul ngaliwatan pinalti sanggeus Carlos Bacca anu kakara ngagantikeun Teo Guiterez dilabuhkeun dina kotak pinalti ku Julio Cesar. Tajongan pinalti anu dicokot ku James Rodriguez bisa dijadikeun gul. Gul robah jadi 2-1.
Nepikeun ka waktu tatandangna réngsé, gul henteu nambahan. Atuh, tim Brasil asup ka undakan Semifinal.


text:
Papatah Siaki
Euis Dohoy jeung Asep Jebrag geus lima taun bobogohan, unggal ulin ka imah akina dua duana sok dibere wejangan. Dasar ceuli si Asep mah lower asup tikatuhu kaluar ti ceuli kenca, kitu deui papatah akina euweuh tapak tapakna acan. Hiji mangsa kacaritakeun Euis Dohoy jeung Asep Jebrag keur diuk paduduaan dina samak salambar bari lalajo sing suruwukna cai laut pantai Pananjung wanci balebat.
Ragamang leungeun si Asep mimiti nyaliara, tep eunteup dina palebah bitis Euis Dohoy anu keur emok cabok, terus ngarayap deui sajengkal tidinya, reg eureun deui. Euis Dohoy ngadilak. Karayap deui dua jengkal deui. Reg eureun deui. Euis Dohoy ngadilak deui bari pok ngomong semu haroshos.
"A..Asep sing emut piwuruk si aki nu kahiji !"
"Aduh punten..sakali deui punten !" ceuk Asep Jebrag bari ngejatkeun leungeunna.
"Teu sawios A...! Euis Dohoy nembalan semu handeueul.
Isukna Asep Jebrag papanggih jeung si aki panasaran pok nanya.
"Ki ari piwuruk aki nu kahiji teh naon, abdi mah hilap deui ?"
"Dasar maneh mah lower, yeuh dengekeun geura, piwuruk kahiji teh 'Mun Migawe Nanaon Ulah Sapotong Sapotong Tur Ulah Dirandeg Randeg, Teruskeun Nepikeun ka Jucung !'"


text:
In Memoriam: Dongeng Favorit Kang Ibing
Agustus 24, 2010 Tunda talatah
"Urang mah dongeng nu favorit mah, aki-aki, nyaeta aki-aki dina kapal", kitu ceuk kang Ibing.
Dina kapal teh euy, keur ngarariung dina kapal laut, na ari gejebur teh aya jelema nu tigejebur ka laut tina kapal. Euweuh nu nulungan, da euweuh nu bisaeun ngojay.
"Itu tulungan … itu tulungan", aya nu ngagorowok. Tapi da euweuh nu bisaeun.
Harita keneh aya aki-aki saurang. Ganjeleg, kerewek.
"Tewak, waduh", ceuk sarerea, "alungan tambang, alungan tambang". Dialungan tambang, ditewak, naek kaluhur kabawa.
Di luhur pada muji ka aki-aki. "Waduh terima kasih." "Bener-bener aki mah jiwa pahlawan, lamun teu ditulungan ku aki mah cilaka." Eta diparuji kitu teh, dipalotret, si aki-aki kalah gegebes. "Cicing-cicing ngajedog, lain nuhun-nuhun. Saha tadi nu nyuntrungkeun aing."
Sihoreng lain nulungan, aya nu ngajongklokkeun. Haduh.
Wkkk.


text:
Mesat ngapung luhur jauh di awang awang
Meberkeun jangjangna bangun taya karingrang
Kukuna ranggoas reujeung pamatukna ngeluk
Ngapak mega bari hiberna tarik nyuruwuk
Saha anu bisa nyusul kana tandangna
gandang jeung pertentang taya bandingannana
Dipikagimir dipikaserab ku sasama
Taya karempan ka sieun leber wawanenna
Manuk dadali manuk panggagahna
Perlambang sakti Indonesia jaya
Manuk dadali pangkakoncarana
Resep ngahiji rukun sakabehna
Hirup sauyunan tara pahiri-hiri
Silih pikanyaah teu inggis belapati
Manuk dadali ngandung siloka sinatria
Keur sukamna bangsa di nagara Indonesia
Filed under: Uncategorized | Tagged: Lagu Daerah |